Summary: Helsingin hovioikeus kuuli torstaina myös infosodan tutkijaa Saara Jantusta.

MV-julkaisun kunnianloukkaus- ja vainoamisjutussa piti torstaina päästä syytettyinä olevien dosentti  Johan Bäckmanin , MV-julkaisun perustajan  Ilja Janitskinin  ja käräjillä tuomion saaneen naisen kuulemiseen.
 Helsingin hovioikeus joutui kuitenkin siirtämään sekä Janitskinin että MV-lehteen yhdistetyn naisen kuulemista, kun Bäckmanin kuuleminen haukkasi isomman osan aikaa kuin oli ennakoitu.
 Venäjä-asiantuntijaksi mainittu Bäckman on tuomittu käräjillä vuoden ehdolliseen vankeuteen muun muassa Ylen toimittajan  Jessikka Aron  vainoamisesta. Bäckman hakee hovioikeudesta tuomionsa ja korvausvaateidensa kumoamista.
 Loukkaus oli "positiivinen muotitermi"
 Syyttäjän ja Jessikka Aron puolustuksen mukaan Bäckman on nimitellyt Aroa monin eri tavoin: esimerkiksi läntisten turvallisuuspalvelujen kuten CIA:n agentiksi ja "Nato-pissikseksi".
 Backman kiisti turvallisuuspalveluiden agentiksi kutsumisen, mutta myönsi sanoneensa Aroa yhdessä artikkelissa "amerikkalaisten-baltialaisten erikoispalveluiden tunnetuksi avustajaksi".
 Aron halventavaksi kokeman Nato-pissis-solvauksen Bäckman taas sanoi tarkoittavan vallan päinvastaista. Bäckmanin mukaan oikeuteen olisi voitu kutsua kielentutkija, joka olisi kertonut tämän.
 – Aro toi termin itse esille Ylen keskusteluohjelmassa radiossa taannoin. Koska hän nauroi sille, sanaa ei voi pitää rikollisena tai loukkaavana. Nato-pissis on positiivinen muotitermi, jota nuoret naiset käyttävät itsestään.
 Bäckman myös kiistää ottaneensa kielloista huolimatta jatkuvasti yhteyttä Aroon.
 – Kukaan normaali ihminen ei voi väittää, että tässä on kyse vainoamisesta.
 Hän kiistää myös, että olisi toimittanut Aron vanhan rikostuomion MV-lehden julkaistavaksi.
 Infosodan tutkija: Aron häirintä jatkuu edelleen
 Ennen Bäckmania oikeus kuuli infosodan tutkijaa, sotatieteiden tohtori  Saara Jantusta .
 Jantunen oli syyttäjän todistaja, joka kertoi esimerkiksi verkkohäirinnästä, informaatiovaikuttamisesta ja maalittamisesta.
 Jantunen tuntee Jessikka Aron henkilökohtasesti ja arvioi oikeudelle, miten häirintä oli vaikuttanut toimittajaan.
 Infosota -tietokirjan kirjoittanut Jantunen kuvaili esimerkiksi termiä maalittaminen, joka on alunperin sotilastermi. Nyt maalitamista käytetään siviilielämässä aseena. Jantunen sanoo, että vaikkapa vaikutusvaltainen poliitikko pystyy helposti maalittamaan yksittäisen ihmisen.
 – Henkilö nostetaan tikun nokkaan ja annetaan ymmärtää, että on hyvä, jos häntä häiritään. Jos ihmisestä kirjoitetaan valheellinen artikkeli, jota levitään laajalti, häneen kohdistuu maalittamista.
 Sotatieteiden tohtori Saara Jantunen arvioi Jessikka Aroon kohdistuneen häirinnän olleen poikkeuksellista ja yli Suomen rajojen ulottuvaa.  Matti Hämäläinen / Yle
 Jantunen sanoi, että Aron häirintä on ollut poikkeuksellista ja globaalia.
 – Jessikka Aroon kohdistuu häirintää myös Suomen rajojen ulkopuolella. MV-lehti on joukkoistanut Jessikan häirinnän tehokkaasti.
 Jantunen kuvailee Aron häirintää ja sanoo, ettei se oikeudenkäynnistä huolimatta ole ohi.
 – Se on ollut törkeää, vahingollista toimintaa, joka jatkuu edelleen.
 Lue lisää :
 Hovioikeus pui MV-kirjoittelua: “Koko elämän kestävä kosto” vaiko vain “pikaistuksissa kirjoittelua”
 Janitskin ei tullut hovioikeuteen – vaatii MV-jutussa saamansa vankeustuomion kumoamista
 Ilja Janitskinille ehdoton vuoden ja 10 kuukauden vankeustuomio MV-jutussa – syyttäjä tyytyväinen poikkeuksellisen ankaraan rangaistukseen

MV-oikeudenkäynti: Bäckman kiisti valtaosan syytteistä, Janitskin ei ehtinyt ääneen lainkaan


Summary: Vapaaehtoinen eläkevakuutus on nyt yli nelikymppisten juttu.  Uusia ei enää haluta ottaa.

Lietolainen  Matti Leppänen  otti vapaaehtoisen eläkevakuutuksen 15 vuotta sitten. Hän säästää vakuutukseen reilut sata euroa kuukaudessa.
 – Se oli helppo tapa aloittaa säästäminen, ja pankin vahvasti markkinoima.
 Leppänen oli tuolloin tekemässä asuntokauppaa ja tarvitsi asuntolainaa. Hänen mukaansa pankista annettiin ymmärtää, että asuntolainan saa edullisemmin, jos ottaa samalla vapaaehtoisen eläkevakuutuksen.
 – Vähän niin kuin pakkomyytiin se eläkevakuutus. Tuotiin selkeästi esille, että asuntolainan marginaaliin vaikuttaa vahvasti, jos ottaa samalla eläkevakuutuksen.
 Kuinka paljon eläkevakuutuksen ottaminen sitten lopulta vaikutti lainamarginaaliin, jäi epäselväksi.
 – Sitä en saanut koskaan tietää.
 Ohjelmistoyrittäjänä nykyään työskentelevä Matti Leppänen sanoo olevansa silti tyytyväinen, että otti aikoinaan eläkevakuutuksen.
 – Olen tyytyväinen erityisesti siihen, että aloitin niin nuorena, vähän yli 30-vuotiaana.
 Nykyisin uusia eläkevakuutuksia ei juuri myydä. Silti suomalaisilla on edelleen yli 700 000 vapaaehtoista eläkevakuutusta.
 Tilastokeskuksen mukaan  vuonna 2017 niissä oli suomalaisten varoja kiinni noin 14 miljardia euroa.
 Hyvä tuuri sijoituksissa
 Turkulainen kauppias  Pekka Rinne  alkoi säästää eläkeikää varten vieläkin nuorempana. Rinne otti vapaaehtoisen eläkevakuutuksen jo 23-vuotiaana. Siitä on nyt 19 vuotta.
 Innostuksen eläkesäästämiseen Rinne oli saanut vanhemmiltaan. Aluksi summa oli 50 euroa kuukaudessa, nyt huomattavasti enemmän.
 – Pyrin laittamaan vähintään 4 000 euroa vuodessa eläkevakuutuksiin.
 Pekka Rinteellä on kaksi yksilöllistä, vapaaehtoista eläkevakuutusta. Rahat sijoitetaan hajautetusti erilaisiin rahastoihin. Hän on tyytyväinen eläkesäästöjensä kehittymiseen.
 – Minulla on käynyt hyvä tuuri. Olen saanut vuotuista tuottoa 10–15 prosenttia, mutta tiedän toisenlaisiakin tapauksia.
 Yksi syy siihen, että Rinne aikoinaan aloitti eläkevakuutuksiin säästämisen, oli usko lakisääteisten eläkkeiden hiipumiseen.
 – Lakisääteiset eläkkeet ovat pudonneet, enkä usko, että tulevat kasvamaan. Olen miettinyt, että eläkesäästäminen täydentää lakisääteistä eläkettä.
 Ohjelmistoyritys Inoin toimitusjohtaja Matti Leppänen on tyytyväinen siihen, että aloitti eläkesäästämisen tarpeeksi nuorena.  Yrjö Hjelt / Yle
 Pitkän tähtäimen suunnitelma
 Sen enempää Matti Leppänen kuin Pekka Rinnekään eivät ole vielä päättäneet, minkä ikäisinä ja kuinka nopeasti he aikovat eläkesäästönsä nostaa.
 Tarkoituksena ei ole kuitenkaan jäädä eläkkeelle mahdollisimman aikaisin, vaikka miehet voisivat alkaa nostaa eläkesäästöjä jo 63-vuotiaana.
 – Olen miettinyt, että tämä on pitkän tähtäimen säästämissuunnitelma. Ei ole ollut tarkoituksena rikastua, Pekka Rinne sanoo.
 Pekka Rinne ja Matti Leppänen sanovat, että eläkesäästäminen oli 2000-luvun alussa silloisten nuorten aikuisten eli nykyisten yli nelikymppisten juttu. Kumpikaan ei tunne yhtään nuorta, jolla olisi vapaaehtoinen eläkevakuutus.
 – Ei nuoremmat tuttavat laita eläkesäästämiseen rahaa, Rinne sanoo.
 – Kun  eläkesäästämisen ehtoja tiukennettiin , ei se enää kiinnosta. On tullut muita sijoitusmuotoja edullisemmilla kuluilla vaihtoehdoksi, Leppänen toteaa.
 Asia kävi selväksi myös Ylelle, kun etsimme haastateltavia tähän juttuun. Yhtään alle kolmekymppistä vapaaehtoisen eläkevakuutuksen ottanutta emme löytäneet.
 Myös  Finanssialan keskusliiton tilastot  kertovat eläkevakuutuksen myynnin hiipumisesta.
 Kimmo Gustafsson / Yle
 Toinen pitää kuluja tolkuttomina, toinen kohtuullisina
 Pekka Rinne pitää eläkevakuutusta hyvänä tapana säästää tulevaisuutta varten. Kulut ovat parin prosentin luokkaa, mutta Rinteen mielestä se on ok.
 – En pidä kulujen osuutta liian isona. Kyllä nekin palkkion ansaitsevat, jotka näitä sijoituksia hoitavat. Ja olen saanut ihan varainhoidollistakin apua.
 Matti Leppänen on omasta yli kahden prosentin korvauksestaan toista mieltä.
 – On tolkuton kulu, kun itse kuitenkin joutuu seuraamaan osakemarkkinoita ja tekemään eläkevakuutukseensa ne  allokaatiomuutokset .
 "Säästämistä kannattaa jatkaa"
 Matti Leppänen ei osaa sanoa, onko onnistunut vakuutussäästöjensä sijoittamisessa hyvin vai huonosti.
 – Vaikea sanoa, vuotuinen tuotto on ollut viiden prosentin luokkaa. Pääasia, että säästää hyvin pitkän aikaa, niin saa siihen korkoa korolle.
 Hän sanoo kuitenkin suoraan, että jos hänet nyt pantaisiin uudelleen eläkevakuutuksen valintatilanteeseen, hän valitsisi toisin.
 – Nyt en ottaisi eläkevakuutusta, koska etsisin sellaisen sijoitusvaihtoehdon, jossa kulut ovat selkeästi pienemmät.
 Sekä Matti Leppänen että Pekka Rinne aikovat kuitenkin edelleen jatkaa eläkevakuutukseen säästämistä.
 – Koen, että on järkevää jatkaa maksamista. Jos lopettaa, kulut syövät sen tuoton, Pekka Rinne sanoo.
 Keskustele aiheesta  Yle Tunnuksella . Kommentointi sulkeutuu kello 23.00.
 Lue lisää:
 Kuulutko niihin 700 000:een, joille myytiin vapaaehtoinen eläkevakuutus? Jatkaako vai lopettaa maksut – 9 kysymystä ja vastausta

Pekka Rinne alkoi säästää eläkettä 23-vuotiaana ja Matti Leppänen 32-vuotiaana, molemmat aikovat jatkaa – "Jos lopettaa, kulut syövät tuoton"


Summary: Miljardin rajapyykkiä juhlistaakseen yhtye pyysi fanejaan lähettämään videoita, joilla he esittävät Queenin kappaleita.

– Meille on suuri kunnia, että  Bohemian Rhapsodyä  on katsottu yli miljardi kertaa Youtubessa, sanoo Queenin harmaahapsinen kitaristi  Brian May . Hänen vierellään myhäilee yhtä tyylikkäästi harmaantunut rumpali  Roger Taylor .
 Miljardin rajapyykkiä juhlistaakseen Queen pyysi fanejaan lähettämään videoita, jolla he esittävät Queenin kappaleita. Näistä videoista on nyt koottu kolme musiikkivideoita, joilla laulavat, soittavat ja tanssivat yhtyeen fanit eri puolilta maailmaa. Videot voi katsoa kokonaisuudessaan  yhtyeen Youtube-kanavalta .
 Queenin virtuoosimainen laulaja  Freddie Mercury  kuoli jo lähes kolmekymmentä vuotta sitten, mutta yhtyeen musiikki elää. Mercuryn kuoleman jälkeen yhtye on keikkaillut muun muassa Idols-voittaja  Adam Lambertin  kanssa.
 Nostetta toi myös viime vuonna ensi-iltaan tullut, hitin mukaan nimetty menestyselokuva  Bohemian Rhapsody , jonka teossa May ja Taylor olivat mukana.
 Aivan Youtuben katsotuimpien kärkeen  Bohemian Rhapsody  ei miljardillakaan toistolla pääse. Laulaja  Luis Fonsin   Despacitoa  on kuunneltu ja katseltu striimauspalvelussa jo 6,5 miljardia kertaa.
 Lue lisää:
 Queenin Bohemian Rhapsodysta maailman striimatuin kappale viime vuosisadalta

Bohemian Rhapsodyllä yli miljardi katselua Youtubessa – Queen julkaisi kiitokseksi kolme uutta musiikkivideota, joissa pääosassa ovat fanit


Summary: Pitkän uran ulkomaan kirjeenvaihtajana tehneellä Kari Lumikerolla löytyy ansioluettelosta myös viihteellisiä töitä.

Kari Lumikero  tunnetaan ennen kaikkea pitkän linjan ulkomaan toimittajana ja MTV3:n pitkäaikaisena kirjeenvaihtajana.
 Puoli seitsemän -ohjelmassa vieraillut Lumikero tuli suomalaisille tutuksi viimeistään Kaakkois-Aasian tsunamikatastrofin uutisoinnista.
 Hän raportoi tilanteesta Thaimaassa ensimmäisenä suomalaisena toimittajana ja hänet palkittiin tästä uutisoinnista Bonnierin journalismipalkinnolla.
 Tsunami-katastrofin uutisointi oli kuitenkin niin kova paikka, ettei palkinnon voittaminenkaan ollut kovin riemukasta.
 – Olisi voinut tullut jostain muusta aiheesta mieluummin, Lumikero pohtii.
 Monipuolinen toimittaja on selostanut myös euroviisuja
 Lumikerolta on ilmestynyt muistelmateos, jossa hän kertoo paitsi kokemuksistaan maailman monilla kriisialueilla, myös syrjähypyistä viihteen puolelle.
 Jo 1984 hän juonsi Yleisradiossa Quis on -nimistä sketsi- ja tietokilpailuohjelmaa ja 1985 hän selosti yhdessä  Heikki “Hector” Haarman  kanssa Göteborgissa järjestetyt euroviisut.
 Sieltä monen mieleen on jäänyt järjestäjien jekku, jossa juontajan, suomalaissyntyisen  Lill Lindforsin  hame putosi muka vahingossa. Tilanne oli niin aidonoloinen, että selostajat menivät hetkeksi lankaan.
 – Se oli meille täydellinen yllätys. Heikki säpsähti ja reagoi nopeammin kuin minä. Minä olin suunnilleen vain suu auki siinä tilanteessa, Lumikero muistelee naureskellen.
 Lumikero kertoo, että yllätys herätti pahennusta joidenkin selostajien keskuudessa ja tämän jälkeen päätettiinkin, että tulevaisuudessa euroviisujen kenraaliharjoitus ei saa poiketa lopullisesta showsta.
 – Minusta se on vähän tylsää, täähän oli hauska ku mikä!
 Katso Kari Lumikeron koko haastattelu:

Euroviisujuontajan hame putosi – Kari Lumikero muistelee hämmentynyttä euroviisuselostusta 34 vuoden takaa


Summary: Saksan ehdotus turva-alueesta Koillis-Syyriaan keräsi ministereiltä kiinnostusta.

Kansainväliset organisaatiot ja sopimukset

Saksan ehdotus kansainvälisesti kontrolloidun turva-alueen perustamisesta Koillis-Syyriaan on saanut kiinnostuneen vastaanoton Nato-mailta. Sotilasliiton puolustusministerit keskustelivat Syyrian pohjoisosien tilanteesta torstaina Brysselissä.
 Pääsihteeri  Jens Stoltenbergin  mukaan Nato-maiden joukossa on laajaa kannatusta poliittisen, kansainvälisen ratkaisun löytämiseksi.
 Turkin omavaltainen hyökkäys Syyrian kurdialueille on aiheuttanut voimakasta ristivetoa sotilasliiton sisällä. Jäsenmaat ovat syyttäneet liittolaistaan Turkkia epävakauden luomisesta alueelle ja maahantunkeutumisesta.
 Stoltenberg kehotti pidättyvyyteen
 Stoltenberg on ollut sanamuodoissaan varovaisempi ja kehottanut maata pidättyvyyteen. Torstaina Naton puolustusministerit kävivät hänen mukaansa suoran ja avoimen keskustelun.
 – On erilaisia näkökantoja. Tämä oli suora ja avoin keskustelu ystävien ja liittolaisten välillä.
 Yhdysvaltain puolustusministerin  Mark Esperin  mukaan hyökkäys ja tällä viikolla solmittu sopimus Venäjän kanssa vievät Turkkia väärään suuntaan.
 Ajatuspajan tilaisuudessa Brysselissä puhunut Esper sanoi AFP:n mukaan, että Turkki laittoi liittolaisensa todella kaameaan tilanteeseen, kun se hyökkäsi Yhdysvaltain kanssa yhteistyötä tehneitä kurdijoukkoja vastaan.
 Myös Suomi osallistui illalliselle
 Puolustusministeri  Antti Kaikkosen  (kesk.) mukaan Saksan ehdotus kansainvälisesti kontrolloidusta turvavyöhykkeestä on tutkimisen arvoinen, mutta ei välttämättä helppo toteuttaa.
 – Toisaalta Saksankaan kanta tähän ei taida olla kristallinkirkas, vaan sielläkin asiasta keskustellaan vielä, Kaikkonen sanoi Naton päämajassa.
 Hän osallistui kokouksen illalliselle yhdessä Ruotsin ja EU:n kanssa.
 Saksan puolustusministerin  Annegret Kramp-Karrenbauerin  ehdotus voisi vastata huoliin Venäjän kasvavasta roolista Syyriassa. Alue voitaisiin hänen mukaansa perustaa yhteistyössä Turkin ja Venäjän kanssa. Tavoitteena olisi jatkaa työtä Isisiä vastaan ja vakauttaa alue siten, että pakolaiset pääsisivät palaamaan sinne, mutta vapaaehtoisesti.

Naton puolustusministerit pohtivat Syyriaa – Suomi mukana illallispöydässä


Summary: Onnettomuuskoneen yhtiö lentää Suomessa Turkuun ja Maarianhaminaan.

Matkustajakoneen moottori syttyi tuleen torstai-iltana Ruotsissa Tukholman Arlandan lentokentällä, kertoi muun muassa ruotsalaislehti  Expressen .
 Kone oli ollut pysäköitynä portille, kun sen moottori syttyi tuleen käynnistämisen yhteydessä. Kukaan ei loukkaantunut tapauksessa, mutta 25 ihmistä evakuoitiin lentokoneesta terminaaliin.
 Palon tarkka syy ei ole vielä selvillä.
 Kone oli matkalla Ruotsin Karlstadiin ja kuului pienelle Air Leap -lentoyhtiölle, joka lentää Ruotsissa, Norjassa ja Suomessa. Suomessa yhtiö lentää Turkuun ja Maarianhaminaan.
 Air Leapin edustaja kuvaili tapausta Expressenille "traagiseksi".

Matkustajat evakuoitiin, kun lentokoneen moottori syttyi tuleen Tukholman Arlandan kentällä


Perjantaina illalla Suomeen iskeneen syysmyrskyn aiheuttamia laajoja sähkökatkoja on saatu korjattua.  Yöllä pahimmillaan jopa 40 000 kotitaloutta oli ilman sähköä eri puolilla Suomea . Lauantaina illansuussa sähköttömiä asiakkaita oli hieman alle 900.
 Energiateollisuuden sähkökatkokartan  mukaan katkoksia on erityisesti vielä rannikkoalueella. Vaasassa oli puoliltapäivin noin 500 kotitaloutta vailla sähköä.
 Vahingontorjuntoja eri puolilla maata
 Pelastuslaitoksilla oli yön ja aamun aikana lukuisia pienempiä vahingontorjuntatehtäviä. Pelastuslaitokset ovat varoittaneet sähkökatkosten sumasta, kun tuuli saattaa kaataa puita sähkölinjoille.
 Suonenjoella Pohjois-Savossa pelastuslaitos sai hälytyksen tapauksesta, jossa puu oli kaatunut sähkölinjalle ja sytyttänyt tulipalon. Hälytyksen tekijä oli pelännyt palon leviävän läheiseen hallirakennukseen. Savon Voima otti sähkölinjasta virrat pois, jolloin palo sammui, pelastuslaitos kertoo.
 Pohjois-Savon pelastuslaitoksella oli yön ja aamupäivän aikana noin 20 myrskyn aiheuttamaa tehtävää. Suurin osa tehtävistä oli tuulen kaatamien puiden raivaamista pois teiltä.
 VR:n junaliikenteessä ei ole ollut myöhästymisiä tai poikkeusjärjestelyitä syysmyräkän takia.

Lähes 900 kotitaloutta vielä sähköttä syysmyrskyn jäljiltä


Summary: Ulkoministerin mukaan on mahdollista, että Pohjois-Syyriasta vapautuneet Isis-taistelijat ovat sulautuneet pakolaisvirtaan.

Ylen Ykkösaamussa vieraana ollut ulkoministeri  Pekka Haavisto  (vihr.) sanoo, että Turkin taannoinen isku Pohjois-Syyriaan nosti pintaan terroristijärjestö Isisin voimistumisen riskin.
 – Pohjois-Syyriassa sijaitsevista vankiloista ja leireiltä vapautui tai vapautettiin Isisin taisteilijoita tai tukijoita, jotka sulautuvat sitten muuhun pakolaisvirtaan, Haavisto sanoi.
 Ulkoministerin mukaan on hyvin tärkeää, että Isis-taisteilijoihin ja koko liikkeeseen on hyvin hallittu ote, sillä sen toiminnassa korostuu eräänlainen kuoleman myytti eli arvot, jotka ovat ihmiskunnalle vieraita.
 – On vaarallista, jos tämä ajatustapa leviää ja nämä taistelijat siirtyvät esimerkiksi Afganistaniin tai Pohjois-Afrikkaan Libyaan Sahelin alueella. Siellä on myös tätä samaa ajattelua, eli kyllä riski on todellinen ja se on vaara koko pohjoismaiselle yhteisölle.
 Pekka Haavisto katsoo, että  Turkin ja Venäjän alkuviikosta  sopima turvallisuusvyöhyke on onnistunut rauhoittamaan tilannetta Turkin ja Syyrian rajalla.
 Haaviston mukaan tietoja uusista uhreista ei ole tullut, ja osa alueelta lähteneistä on päässyt palaamaan.
 Juttu täydentyy

Pekka Haavisto Ykkösaamussa: "Isiksen voimistumisen riski on todellinen ja vaara koko kansainväliselle yhteisölle"


Summary: Palo ei ole aiheuttanut henkilövahinkoja.

Lepsämän koulu palaa Nurmijärvellä, kertoo pelastuslaitos. Sammutustyöt ovat parhaillaan käynnissä.
 Päivystävä palomestari  Tommi Leppioja  kertoi puoli yhdeksän aikaan aamulla STT:lle, että koulurakennuksen toinen puoli tuhoutuu kokonaan palossa. Toinen puoli todennäköisesti säästyy.
 Leppiojan mukaan palo on saatu rajattua L:n muotoisen rakennuksen toiseen siipeen.
 Palosta ei ole aiheutunut henkilövahinkoja. Leppiojan mukaan koulu on ollut tyhjillään varhain aamulla.
 Hätäkeskus sai ilmoituksen palosta aamulla kello 6.43. Puoli yhdeksän aikaan aamulla sammutustöiden arvioitiin kestävän vielä useita tunteja. Paikalla on useita pelastuslaitoksen yksiköitä.

Lepsämän koulu palaa Nurmijärvellä – toinen puoli rakennuksesta tuhoutuu täysin


Sadattuhannet mielenosoittajat marssivat rauhanomaisesti Chilen pääkaupungissa Santiagossa perjantaina. Mielenilmauksella painostettiin maan hallitusta taloudellisiin uudistuksiin ja presidentti Sebastian Pineraa eroamaan.
 Valtava ihmismassa liikkui Santiagon keskusaukiota kohti puhaltaen pilleihin ja paukutellen kattiloita ja pannuja samalla kun Chilen liput liehuivat. Väkijoukko koostui opiskelijoista, työläisistä ja perheistä.
 – Koko Chile marssii täällä, Santiagon pormestari  Karla Rubilar  sanoo.
 Pormestari kertoo, että virallinen arvio osallistujien lukumäärästä perjantain marssilla oli noin miljoona henkeä.
 Marssin lisäksi myös väkivaltaisuuksia
 Rauhallisesti sujuneesta marssista huolimatta myös väkivaltaisuudet jatkuivat perjantaina.
 Joukko mielenosoittajia yritti tunkeutua Valparaisossa Chilen kongressitaloon, mikä johti lopulta rakennuksen evakuointiin. Poliisi joutui käyttämään kyynelkaasua, jotta kongressiin pyrkineet mielenosoittajat saatiin perääntymään.
 Jo viikon ajan jatkuneissa mielenosoituksissa ja väkivaltaisuuksissa on kuollut ainakin 19 ihmistä.
 Chilessä on myös julistettu poikkeustila ja öistä liikkumista rajoittava ulkonaliikkumiskielto on ollut voimassa viikon ajan.
 Aiheesta lisää:
 Miksi Chilessä on puhjennut rajuja mielenosoituksia? Tässä 100 ja 400 sanan vastaukset
 Chile vaurastui, mutta rahat jäivät harvoille – Nyt kauan kytenyt tyytymättömyys leimahti liekkeihin
 Mielenosoittajat sytyttivät vaatetehtaan tuleen Chilessä – viisi kuoli
 Chilen mellakoissa kuolonuhreja – Nousevat hinnat ja rikkauden epätasainen jako turhauttavat ihmisiä

Sadattuhannet marssivat Santiagossa – Pormestari: “Koko Chile marssii täällä”


Summary: Nuorten terveystapatutkimus 2019 kertoo, että pitkään jatkunut nuorten raitistuminen on pysähtynyt.

Teini-ikäinen poika avaa mustaa takkiaan ja vilauttaa kaverilleen povitaskussa välkkyvää lasipulloa. Sen kyljessä on etiketti, joka kertoo, että pullo pitää sisällään kirkasta viinaa. Poika ottaa pullon käteensä, vie sen huulilleen ja ottaa hörpyn. Seuraa irvistys.
 On perjantai-ilta.
 Vastaavaan näkyyn voi törmätä minä tahansa viikonpäivänä, missä päin tahansa Suomea. Vuodellakaan ei ole merkitystä.
 Nuoret ovat ryypiskelleet kautta aikojen. Tilastojen valossa on kuitenkin selvää, että muutosta tapahtuu ja eroja eri ikäluokissa löytyy.
 Nuoret ostavat harvoin itse alkoholia. Yleensä alkoholia välittävät vanhemmat kaverit.   Mikko Savolainen / Yle
 Ensimmäinen fakta on se, että suurin osa nuorista ei juo kirkkaita. Teinien yleisimmin käyttämät alkoholituotteet ovat mietoja, kuten olut, siideri ja lonkero. Tytöt juovat poikia useammin myös viiniä. Tiedot perustuvat sosiaali- ja terveysministeriön  Nuorten terveystapatutkimukseen  (2019). Tutkimus julkaistiin elokuussa, jolloin  Yle  uutisoi siitä ensimmäisen kerran.
 Vielä 20 vuotta sitten 16-vuotiaista pojista joka kolmas kertoi juovansa itsensä vähintään kerran kuukaudessa humalaan. Vuonna 2019 luku on enää kahdeksan prosenttia.
 2000-luvulta lähtien nuoret ovat alkaneet juoda vähemmän, aloittaneet päihteiden käytön myöhemmin ja kasvaneet kohtuudella juoviksi aikuisiksi.
 Raitistuminen ei enää lisäänny
 Vuonna 2015 nuorten raitistuminen kuitenkin tasaantui. Kahden viime vuoden aikana kokonaan raittiiden 12–16-vuotiaiden nuorten osuus on pienentynyt hiukan.
 Vuosituhannen vaihteessa laskuun kääntyi myös vähintään kerran kuukaudessa alkoholia käyttävien nuorten määrä. 18-vuotiaiden kohdalla se on myös jatkanut laskua, mutta 16-vuotiaiden osuus lähti uudestaan nousuun vuonna 2015.
 Nuoret tapaavat toisiaan iltaisin nuorisotiloissa. Mikko Savolainen / Yle
 Vaikka muutos on ollut pientä, ei nousua voi pitää positiivisena.
 – Se on tässä se ikävä juttu. Pahimmillaan tämä voi olla käännekohta pitkän aikavälin kehityksessä,  kommentoi  kansanterveystieteen professori  Arja Rimpelä  Tampereen yliopistosta terveystapatutkimuksen valmistumisen yhteydessä.
 Onko humalassa olo noloa?
 Perjantai-iltapäivänä lappeenrantalaisen kauppakeskuksen yläkerran nuorisotilassa teinit istuvat sohvilla takit päällä. Osa pelaa biljardia, osa konsolipelejä. Loput hengailevat ja juttelevat keskenään.
 Syysloma on juuri alkamassa ja tunnelma on rento.
 Nuorisotila tyhjenee iltaan mennessä. Osa lähtee kotiin, osa jatkaa kaupungille.
 – Kyllä täälläkin välillä kuulee, että joillakin on suunnitelmissa lähteä juomaan tai jotain. Yleensä nuoret juovat humalahakuisesti, varmaan siksi että se tuntuu kivalta päässä, arvelee 13-vuotias  Alexia Heikkilä .
 Suomalaisnuoret ovat raittiimpia kuin eurooppalaiset nuoret keskimäärin. Muutos on kuitenkin ollut hitaampaa kuin muissa Pohjoismaissa, Tanskaa lukuunottamatta.  Mikko Savolainen / Yle
 Heikkilän vieressä 14-vuotias  Aaron Väätämöinen  nyökyttelee. Ilmiö on tuttu samanikäisten nuorten keskuudessa. Heikkilä sanoo, etteivät nuoret ajattele humalassa oloa ainakaan nolona.
 – Tai se riippuu ihmisestä, miten se käyttäytyy. Jos hirveästi riehuu, niin on se aika noloa, Väätämöinen sanoo.
 Konsolipelin äärellä istuvat hiukan vanhemmat kaverukset, 16-vuotias  Kaapo Hirvisaari  ja 17-vuotias  Anton Hämäläinen . Hirvisaari ja Hämäläinen miettivät hetken, millaisia nuorison juomatavat ovat.
 – Veikkaan, että enemmän juodaan humalahakuisesti. Kai se on niiden mielestä hienoa. Varmaan moni juo, kun kaveritkin. Minusta se on hölmöä, jos juo kavereiden takia, Hämäläinen pohtii.
 Nuorisotilan ovessa on lappu, joka kertoo säännöistä.
 – Nuorisotilassa ei saa käyttää päihteitä, ja puutumme myös siitä puhumiseen. Joskus perjantaisin saattaa kuulla, että nuoret ovat lähdössä jonnekin juhliin tai maanantaina kuulee viikonlopun juhlista. Mutta aika vähän se näkyy täällä tiloilla, nuorisotila Krissen tuntiohjaaja  Sanni Knuutinen  kuvailee.
 Vuonna 2018 voimaan tullut uusi alkoholilaki ei ole tuonut muutoksia nuorten juomiseen.  Mikko Savolainen / Yle
 Eurooppalaisiin verrattuna raittiita
 Vuonna 2018 muuttuneen alkoholilain pelättiin lisäävän nuorten alkoholinkäyttöä. Lakimuutos toi nuorten suosimia juomasekoituksia kauppoihin ja lisäsi ruokakaupoissa myytävien juomien alkoholipitoisuuksia. Toistaiseksi lakimuutoksen ei ole havaittu vaikuttavan nuorten juomatapoihin.
 Alkoholin vaikea saatavuus on keskeinen tekijä nuorten alkoholihaittojen vähentämisessä. Terveystapatutkimus pitää tärkeänä, että ikärajoja noudatetaan tarkasti. Alkoholin itse ostaminen onkin harvinaista, sillä Alkosta ja kaupoista alkoholia saadaan yleensä hakijan välityksellä.
 Humalajuomisen huiput nähtiin 90-luvun lopulla. Silloin 16-vuotiaista pojista kolmasosa ja tytöistä noin neljäsosa joi itsens humalaan joka kuukausi.  Mikko Savolainen / Yle
 Terveystapatutkimuksessa kuitenkin todetaan, että nuorten juomatapoihin saattaa vaikuttaa alkoholin vapaata saatavuutta painottava aktiivinen keskustelu mediassa.
 Vuoden 2015 ESPAD-kyselyn mukaan suomalaisnuoret ovat raittiimpia kuin eurooppalaiset nuoret keskimäärin. Tanskaa lukuunottamatta raittiiden nuorten määrä on kuitenkin kasvanut Suomea voimakkaammin vielä muissa Pohjoismaissa.
 Lappeenrantalainen nuoriso-ohjaaja Sanni Knuutila kehuu nuorten käyttäytyvän fiksusti. Joskus nuoret haluavat keskustella alkoholiin liittyvistä asioista ohjaajien kanssa, mutta harvemmin.
 – Ehkä nuoret kuitenkin juovat vähemmän. Porukka kuitenkin harrastaa liikuntaa ja se vaikuttaa siihen. Jos vertaa omaan nuoruuteen, jolloin alkoholi oli nuorilla tosi pinnalla, Knuutinen arvioi.
 Ikärajojen valvominen toimii Suomessa hyvin. Se on keskeisessä osassa nuorten juomisen ehkäisemisessä. Mikko Savolainen / Yle

Nuorten pitkään jatkunut raitistuminen pysähtyi – humalaan juodaan kavereiden kanssa ja koska “se tuntuu kivalta päässä”


Summary: Traficomin mukaan uudistuksella halutaan parantaa hinnoittelun ymmärrettävyyttä ja selkeyttä.

Liikenne- ja viestintävirasto Traficom pyrkii selkeyttämään taksien hintatietojen ilmoittamista. Ensi helmikuun alusta alkaen taksimatkan hinta pitäisi kertoa auton ulkopuolella yhtenäisellä tavalla.
 Traficom on julkaissut Twitterissä kuvan tulevasta pohjasta, jota hintojen kertomiseen pitäisi käyttää.
 Uudella määräyksellä halutaan selkeyttää hintojen havaitsemista tilanteissa, joissa taksi otetaan taksiasemalta tai muutoin ennalta tilaamatta tai varaamatta.
 Viraston muistiossa kuvaillaan nykyisiä hintojen ilmoittamistapoja kirjaviksi.
 – Määräyksellä pyritään yhtenäistämään ja selkeyttämään teknisin ratkaisuin nykyistä kirjavaa hinnoitteluilmoituskäytäntöä asiakkaan ja alan toimijoiden eduksi sekä tukemaan hinnoittelun ymmärrettävyyttä, selkeyttä ja havainnoitavuutta, muistiossa perustellaan muutosta.
 Määräysluonnoksessa on yksityiskohtaisesti kuvailtu, millainen ilmoituspohjan pitää olla. Sen kooksi esimerkiksi on määritelty vähintään 20 x 15 senttimetriä. Pohjavärin täytyy olla keltainen tai musta.
 – Yhtenäiset ulkoasuvaatimukset helpottavat asiakkaan hintavertailua. Asiakkaan on helpompi vertailla hintoja, kun hän tietää, missä kohdassa mikäkin tieto on ilmoitettu ja tiedot on ilmoitettu riittävän isolla kirjasinkoolla lukemisen helpottamiseksi, kertoo Traficomin tieliikennejohtaja  Marko Sillanpää   tiedotteessa.
 Esimerkkimatkan vertailuhinta näkyville
 Uudessa hintatietopohjassa on mukana myös vertailuhinta. Kun yrityksillä on nykyisin erilaisia malleja hinnoitella matkat, halutaan vertailuhinnalla helpottaa hintaerojen havaitsemista.
 Vertailuhinnaksi on laskettava hinta matkalle, jolla 1–4 aikuista matkustajaa tekee 10 kilometrin mittaisen, 15 minuuttia kestävän taksimatkan tavanomaisin käsimatkatavaroin. Hinnan tulee sisältää mahdollinen aloitusmaksu ja verot.
 Traficom kuitenkin muistuttaa tiedotteessaan, että ei voida varmistaa, että edullisimman vertailuhinnan valitseva matkustaja saa aina edullisimman palvelun.
 Määräysluonnos  taksimatkasta matkustajalle ilmoitettavista tiedoista ja hintatietojen esilläpidosta on lähtenyt tällä viikolla lausuntokierrokselle. Lausuntoaikaa on 21. marraskuuta saakka.
 Lakimuutos vapautti hinnoittelun
 Taksiala mullistui heinäkuussa 2018, kun uusi taksilaki tuli voimaan. Tuolloin kilpailu alalla vapautui ja muun muassa taksien säännellyt enimmäishinnat poistuivat.
 Uudistus on kerännyt kritiikkiä siitä, ettei asiakas enää tiedä, mitä taksin hinnaksi muodostuu. Toisaalta matkan hinta voi nykyisin olla aiempaa edullisempi, jos jaksaa vertailla eri yritysten hintoja.
 Jo nyt hintatieto on oltava saatavilla ennen matkaa, mutta ilmoitusmuotoiluja ei ole määrätty kovin tarkasti. Esimerkiksi Kilpailu- ja kuluttajavirasto toteaa  taksimatka-sivuillaan  näin: " Myös lennosta tai tolpalta taksia otettaessa hintatietojen on oltava näkyvissä helposti havaittavalla tavalla. "
 Poikkeuksena ovat olleet taksimatkat, joiden arvioidaan maksavan yli 100 euroa. Tuolloin taksin on sovittava hinnasta matkustajan kanssa erikseen.
 Lue myös:
 Uber on ajautunut vakaviin vaikeuksiin – 5 kysymystä kyytipalveluyrityksen kujanjuoksusta
 Satoja taksilupia vaakalaudalla – Maksamattomia veroja tai ulosottomaksuja entistä useammalla taksiyrittäjällä
 Näin taksin saaminen maaseudulla nyt sujuu – Kymmenen välitysyhtiötä maakunnista kertoo, kuinka taksilain muutos on vaikuttanut

Helpottuuko taksimatkojen hintavertailu vihdoinkin? Virasto vaatii käyttöön yhtenäistä pohjaa, jolla hinnat on ilmoitettava


Summary: Porin kaupungille on valitettu yksityisasunnossa tapahtuneesta Airbnb-majoituksesta, joka valittajan mukaan aiheuttaa häiriötä.

Porin kaupunki joutuu ratkomaan naapurusten kiistaa Airbnb-majoituksesta.
 Airbnb-majoitus on viime vuosina suursuosion saanut tapa tarjota omaa asuntoa netissä matkailijoiden käyttöön.
 Majoitustyypin suuri suosio  on aiheuttanut  myös riitoja, Suomessa erityisesti pääkaupunkiseudulla, sillä naapurit eivät välttämättä ilahdu kotinsa lähistöllä tapahtuvasta majoitustoiminnasta.
 Rauha kärsii?
 Porissa kyse on omakotitalosta, josta on tarjolla huoneita majoitusta varten.
 Valituskirjelmän laatineen naapurin mielestä kyse on omakotiasumiselle epätyypillisestä toiminnasta, joka aiheuttaa haittaa ja häiriötä "muutoin rauhallisella omakotialueella".
 – Jatkuva täysin vieraiden henkilöiden majoittuminen merkitsee myös pysyvään asutukseen nähden heikompaa sosiaalista kontrollia ja muodostaa turvallisuusriskin. Ansiotarkoituksessa harjoitettu majoitustoiminta on maankäyttö- ja rakennuslain, asemakaavan, rakennusjärjestyksen ja rakennusluvan vastaista toimintaa, valittaja kirjoittaa.
 Virkamies: Juhliakin saa järjestää
 Porin ympäristö- ja terveysvalvonnan yksikön päällikkö  Riikka Jokiainen  on eri mieltä. Hän toteaa, että omakotitalon omistajalla on oikeus vuokrata kotiaan asumistarkoitukseen kalustettuna tai ilman kalusteita.
 Valituksen kohteena oleva vuokraustoiminta ei Jokiaisen mielestä täytä ammattimaisen majoittamisen kriteereitä eikä aiheuta naapurustolle enempää haittaa kuin normaali omakotiasuminen.
 – Pienimuotoinen juhlien järjestäminen sekä ulkotiloissa oleskelu kesäaikana kuuluvat olennaisena osana suomalaiseen omakotiasumiseen. Suomessa ammattimaiseen majoitustoimintaan kuuluu ruokatarjoilu vähintään aamiainen. Aamiaistarjoilua tai mitään muuta palvelua ei ole järjestetty, Jokiainen toteaa.
 "Ei syytä toimenpiteisiin"
 Omakotitalon omistaja on Porin kaupungin tietojen mukaan ollut koko ajan kirjoilla asunnossaan ja lisäksi asunut kodissaan vakituisesti.
 – Omakotikiinteistöä koskevia rajauksia ei voida muotoilla pelkästään yhden naapurin esittämien vaatimusten pohjalta, Jokiainen päättää ympäristö- ja lupapalveluiden lautakunnalle kirjoittamansa ehdotustekstin.
 Jokiainen esittää, että lautakunta päättää ensi viikon kokouksessa olla ryhtymättä toimenpiteisiin asiassa.

Airbnb-riidat tulivat Poriin – aiheuttaako majoittaminen omakotitalossa häiriötä naapureille?


Summary: Ruotsin Norrbottenissa Suomen vastaisella rajalla tehtiin tehostettua valvontaa kahden viikon ajan.

Ruotsin Tulli ja Suomen viranomaiset ovat tehneet ison yhteisen valvontaiskun rajat ylittävän rikollisuuden torjumiseksi Suomen ja Ruotsin välisellä rajalla.
 Operaatiossa on otettu haltuun yli 800 huumausainetablettia, muun muassa ekstaasia ja amfetamiinia sekä kannabista. Viranomaisten haltuun päätyi myös useita aseita ja iso määrä patruunoita.
 – Osan aseista rikolliset ovat saaneet haltuunsa omaisuusrikosten yhteydessä, osa aseista on heidän omaa varautumistaan omaan suojaan, kertoo lapin poliisilaitoksen rikoskomisario  Tuomo Seikkula .
 Operaation aikana tehtiin myös kotietsintöjä ja tarkastettiin ajoneuvoja. Operaatiosta vastannut  Martin Petersson  Ruotsin Tullista kuvailee sitä erittäin onnistuneeksi.
 – Tämä oli ainutlaatuinen satsaus valvontaan siinä mielessä, että molempien maiden viranomaisten läsnäoloa nostettiin huomattavasti Haaparannan alueella, Petersson sanoo Ruotsin Tullin tiedotteessa.
 Ruotsin Tulli kertoo, että lokakuun aikana tehty valvontaisku oli suurin koskaan toteutettu operaatio Suomen vastaisella rajalla.
 Operaatioon osallistui kaikkiaan 40 tulliviranomaista sekä Suomen ja Ruotsin poliisi ja syyttäjälaitos.
 Yhteyksiä järjestäytyneeseen rikollisuuteen
 Rikoskomisario Tuomo Seikkula kertoo, että Ruotsin tullin vetämä operaatio painottui huumerikollisuuden paljastamiseen.
 – Osa henkilöistä liittyy toisiinsa ja tässä on liityntäpintaa järjestäytyneeseen rikollisuuteen ja rajat ylittävään rikollisuuteen. Mutta osa on ihan yksittäisiä toimijoita. Kyse ei ole ollut yksittäisen organisaation maalittamisesta vaan huumausainerikollisuuden katuvalvonnasta, Seikkula sanoo.
 Seikkulan mukaan huumeet on ollut tarkoitus levittää Pohjois-Ruotsiin ja Pohjois-Suomeen.
 Seikkula kertoo, että suomalaisia rikoksesta epäiltyjä on toistakymmentä. Lisäksi Suomen puolella on otettu kiinni kolme henkilöä, jotka liittyvät valvontaiskuun.
 Seikkulan mukaan operaatio luo perustaa myöhemmälle yhteistyölle.
 – Kun molempien maiden viranomaisia on samoissa yhteisissä partioissa, niin rajan yli pystytään liikkumaan juohevasti. Lisäksi viranomiaset voivat vaihtaa tehokkaasti tietoa ja osaamista, Seikkula sanoo.

Tullin, poliisin ja syyttäjän yhteisoperaatiossa Ruotsin rajalla löytyi huumausaineita ja aseita


Summary: Rakennusvarma oy:n oli alunperin määrä rakentaa rata-alueelle hulppeita luksusasuntoja.

Kymiring oy:n osakkaaksi lähtenyt nurmijärveläinen Rakennusvarma oy on asetettu konkurssiin. Itä-Uudenmaan käräjäoikeus teki Rakennusvarma oy:sta konkurssimenettelypäätöksen torstaina.
 Rakennusvarma oy omistaa ratayhtiöstä alle kahden prosenttiyksikön osuuden.
 Keväällä 2018  Yle uutisoi , että Rakennusvarma oy:n oli määrä rakennuttaa radan yhteyteen hulppeita vapaa-ajanasuntoja. Alueelle piti nousta kuutisenkymmentä asuntoa, joita aiottiin markkinoida formulatähdille.
 Viime kesänä ratayhtiössä on tehty päätös siitä, että Rakennusvarma oy ei rakenna rata-alueelle luksusasuntoja.
 Kymiring oy:n toimitusjohtaja  Markku Pietilä  kertoo, että tieto ratayhtiön osakkaan ongelmista ei tullut yllätyksenä. Rakennusvarman konkurssiin hakeutuminen ei vaikuta Pietilän mukaan Kymi Ringin rakennusaikatauluihin.
 – Meillä oli heidän kanssaan ennakkosopimus, ja he ovat sijoittaneet ratayhtiöön hyvin pienen summan rahaa. Tieto heidän vaikeuksistaan on ollut tiedossa jo elokuusta lähtien, Pietilä kommentoi.
 Antti-Jussi Korhonen / Yle
 Rakennusvarma oy:n asioita ja osakkuutta ratayhtiöstä hoitaa jatkossa konkurssipesänhoitaja. Pesänhoitaja  Lassi Nyyssönen  arvioi, että Rakennusvarman osakeosuus ratayhtiöstä tullaan todennäköisesti myymään.
 Tällä hetkellä Rakennusvarma Oy:n konkurssimenettely etenee normaalin prosessin mukaisesti.
 – Nyt selvitellään yrityksen varat, velat ja keskeneräiset projektit. Tässä vaiheessa ensimmäiseksi selvitellään työntekijöiden asema ja heidän oikeutensa, Nyyssönen selventää.
 Rakennusvarmalla on tällä hetkellä yhdeksän työntekijää.
 MotoGP-kisa tulee ensi kesänä
 MotoGP:n moottoripyörät pääsivät ensi kertaa irti Kymi Ringillä elokuun alussa, kun radalla järjestettiin MotoGP:n testiajot. Testiajoihin osallistuivat kaikki kuusi MotoGP-tiimiä: Aprilia, Ducati, Honda, KTM, Suzuki ja Yamaha.
 Uudella Kymi Ringin moottoriradalla Iitissä on määrä ajaa ratamoottoripyöräilyn MotoGP-osakilpailu 12. heinäkuuta 2020. Kisoihin odotetaan jopa 100 000 vierasta.
 Kymi Ringillä ajettavan MotoGP-kilpailun  ajankohdan varmistuminen  aiheutti kuhinaa alueen hotelleissa. Kymen Seudun Osuuskaupan matkailu- ja ravitsemusalan toimialajohtaja  Mikko Virtanen   arvioi elokuussa , että Kouvolan ja Lahden alueella ja niiden ympäristössä kaikki majoituspaikat tulevat täyttymään.
 Kymi Ringin ratayhtiöstä kerrotaan, että rata-alueen tuntumaan onkin suunnitteilla noin 15 hehtaarin tilapäinen leirintäalue kilpailuviikonloppua varten.

Kymiring oy:n osakas konkurssiin – ratayhtiön mukaan tällä ei ole vaikutusta rakennusaikatauluihin


Summary: Hyvinvointivaltion tulevaan rahoittamiseen tarkoitettuun öljyrahastoon on koottu varoja 23 vuoden ajan.

Norjan valtion jättimäinen öljyrahasto on kasvanut uusiin ennätysmäisiin lukemiin. Sijoitusrahastossa olevien varojen arvo ylitti tänään perjantaina ensimmäistä kertaa yli 10 000 miljardin kruunun rajan. Euroina summa on noin 980 miljardia.
 Valtavaa summaa voi verrata esimerkiksi  Suomen valtion ensi vuoden budjettiin , joka on "vain" 57,6 miljardia euroa. Öljyrahastossa nyt olevilla varoilla voisi siis maksaa Suomen valtion menot noin 17 vuoden ajan.
 Öljyrahaston ennätyssummasta uutisoi muun muassa Norjan yleisradioyhtiö NRK .
 Ensimmäinen talletus Norjan pankin hallinnoimaan öljyrahastoon tehtiin 23 vuotta sitten. Rahaston varoja on määrä käyttää hyvinvointiyhteiskunnan rahoittamiseen siinä vaiheessa, kun öljy- ja kaasukentät tulevaisuudessa ehtyvät.
 Norjan ensimmäisen öljykentän Ekofiskin löytymisestä on kulunut tänä vuonna 50 vuotta.
 Lisää aiheesta:
 Öljymaa Norjan pulska öljyrahasto hylkäämässä öljyn ja kaasun

Norjalaisten jättiomaisuus nousi uuteen ennätykseen – Öljyrahaston varoilla pyörittäisi Suomea 17 vuotta


Venäläissotilas on ampunut kuoliaaksi kahdeksan muuta sotilasta siperialaisessa sotilastukikohdassa. Uutistoimisto TASSin mukaan kuolleiden joukossa on kaksi upseeria.
 Lisäksi kaksi on haavoittunut. Haavoittuneita hoidetaan sotilassairaalassa ja heillä ei ole hengenvaaraa.
 Teosta epäilty on pidätetty. Venäjän puolustusministeriön mukaan sotilas sai hermoromahduksen.
 Ampuminen sattui maan itäosassa lähellä Kiinan ja Mongolian rajaa sijaitsevassa Gornyn kaupungissa Baikaljärven läheisyydessä.
 Uutistoimisto Interfaxin välittämän puolustusministeriön tiedotteessa ei oteta kantaa siihen, miksi sotilas sai hermoromahduksensa, mutta viitataan henkilökohtaisiin ongelmiin, jolla "ei ole mitään tekemistä sotilaan työtehtävien kanssa".
 Tiedotteen mukaan ampuminen sattui hetkellä, jolloin sotilastukikohdassa oli käynnissä vahdinvaihto.

Venäläissotilas on ampunut kuoliaaksi kahdeksan sotilasta siperialaisessa sotilastukikohdassa – TASS: kuolleiden joukossa kaksi upseeria


Summary: Päätös avustuksen lopettamisesta ja PS-Nuorille jo maksetun 57 500 euron takaisinperinnästä pysyy voimassa.

Ministerit, ministeriöt ja valtioneuvosto

Opetus- ja kulttuuriministeriö on hylännyt perussuomalaisten nuorten oikaisuvaatimuksen valtionavustusten takaisinperinnästä. Järjestö oli vaatinut oikaisua kesäkuussa tehtyyn päätökseen, jolla ministeriö päätti lopettaa nuorisojärjestölle täksi vuodeksi myönnetyn avustuksen.
 Ministeriö määräsi järjestön myös maksamaan jo maksetut 57 500 euroa takaisin. Koko tukisumma oli 115 000 euroa, josta järjestö ehti saada puolet.
 Taustalla on nuorisojärjestön ennen EU-vaaleja julkaisema tviitti, jossa oli kuva tummaihoisesta perheestä ja teksti: "Äänestä perussuomalaisia, jotta Suomen tulevaisuus ei näyttäisi tältä". Ministeriö katsoo viestin rikkovan nuorisolakia ja avustussääntöjä.
 Perussuomalaiset nuoret on arvostellut, että ministeriön toiminta "muistuttaa vahvasti poliittista syrjintää".
 Perussuomalaiset nuoret on jo jättänyt hakemuksen ensi vuoden valtionavustuksesta. Ministeriön erikoissuunnittelija  Mikko Cortes Tellez  kertoi STT:lle, että nuorisojärjestöjä koskevat tukipäätökset tehdään todennäköisesti tammikuussa.
 Oikaisun hylkäyspäätöksestä voi valittaa Helsingin hallinto-oikeuteen.
 Illalla julkaisemassaan tiedotteessa perussuomalaiset nuoret kertovat aikovansa vaatia rahoitusta takaisin oikeusteitse.
 Asiasta kertoi aiemmin  Uusi Suomi.
 Lue myös:
 Yhdenvertaisuusvaltuutettu: PS-nuorten viesti loi halventavan ilmapiirin, tarkoitus levittää valkoisen väestön asemaa korostavaa sanomaa
 Perussuomalaisten nuorten vaalitwiitti voi täyttää rikoksen tunnusmerkit, arvioi rikosoikeuden professori
 PS-Nuoret pahoittelevat kohuttua twiittiä: "Twiitti oli ajattelematon ja toimin impulsiivisesti idean syttyessä"

Perussuomalaiset nuoret menettävät valtionavustuksensa, ministeriö hylkäsi oikaisupyynnön


Nina Kuujärven  asiointi postin kanssa ei ole sujunut parhaalla mahdollisella tavalla.
 Kuujärven Postin kautta tilaamat verkkokauppalähetykset on toimitettu kahteen otteeseen pakettiautomaattiin, joka sijaitsee yksityisen kerrostaloyhtiön lukitussa kellaritilassa Itä-Helsingin Laajasalossa. Vain talon asukkailla on avaimet tilaan.
 – Ensimmäisellä kerralla olin hämmentynyt. Toisella kerralla olin raivona, koska tämä on niin absurdia.
 Nina Kuujärvi päätyi yksityisen taloyhtiön pihaan etsimään postipakettiaan. Petteri Juuti / Yle
 Kun Kuujärvi etsi ensimmäistä pakettiaan Laajasalosta Rudolfintieltä noin vuosi sitten, eräs talon asukas ilmoitti hänelle pihalla, että postilaatikot ovat lukkojen takana, muttei avannut Kuujärvelle ovea. Kuujärvi meni Herttoniemen postitoimistoon, jossa työntekijä auttoi häntä saamaan paketin toista reittiä.
 Tänä syksynä hän sai taas lähetyksen samaan osoitteeseen Rudolfintielle.
 – Minulla on tallennettu vakituiseksi noutopisteeksi Herttoniemen posti, mutta nyt se oli jostain syystä hävinnyt noutopistevalikosta. Ilmeisesti seuraavana valikossa on Laajasalon Rudolfintie 21, minne tämä lähetys tuli.
 Mitä vastaa Posti?
 Postin palveluverkoston johtaja  Lasse Huttusen  mukaan Posti voi vaihtaa asiakkaan valitseman noutopisteen, jos se on täynnä, eikä paketti mahdu sinne. Vaihtoja tehdään kuitenkin vain julkisten noutopisteiden välillä.
 – Itselläni ei ole tiedossa sen kaltaista tilannetta, että asiakas olisi valinnut jonkun julkisen pakettiautomaatin, ja sitten lähetys olisi kuitenkin ohjautunut yksityisen taloyhtiön automaattiin.
 Huttusen mukaan yksityinen osoite voi valikoitua noutopisteeksi asiakkaan tai verkkokaupan taholta.
 – Jonkin verran on tullut ilmi asiakastapauksia, joissa kuluttajat ovat vahingossa valinneet taloyhtiöautomaatin verkkokauppaostoksen toimituspisteeksi. Lisäksi osa verkkokaupoista tekee asiakkaan puolesta noutopistevalintaa, joka perustuu asiakkaan kotiosoitteeseen.
 Verkkokaupat voivat tarjota asiakkaan osoitteen perusteella lähintä mahdollista automaattia, joka saattaa Huttusen mukaan olla joissain tilanteissa yksityisen taloyhtiön automaatti.
 Eikö postin kuuluisi saattaa tämä tieto verkkokaupoille, että niillä ei olisi edes tarjolla yksityisiä osoitteita sellaisille ihmisille, jotka eivät niihin pääse?
 – Pitää paikkansa. Teemme kovasti töitä verkkokauppojen kanssa, että niiden noutopistevalinnat saataisiin mahdollisimman sujuviksi ja yksinkertaisiksi, jotta tätä ongelmaa ei jatkossa olisikaan, Huttunen sanoo.
 Posti aikoo selkeyttää pakettien ohjaus- ja jakelujärjestelmää marraskuun alussa.
 Postin palveluverkoston johtaja Lasse Huttunen lupaa parantaa pakettien ohjaus- ja lajitteluprosessia. Jussi Koivunoro / YLE
 "Postissa pyöriteltiin peukaloita"
 Nina Kuujärvi kertoo jonottaneensa Postin palvelupuhelimeen lähes tunnin, tuloksetta. Hän otti yhteyttä myös paketin lähettäjään ja marssi Postin konttoriin, mutta kummaltakaan taholta ei löytynyt apua.
 – Lähettäjä sanoi, että heillä ei ole Postin kanssa sellaista sopimusta, että paketti voitaisiin kääntää muualle. Postissa pyöriteltiin peukaloita, etteivät he nyt oikein tiedä, mitä voisivat tehdä. Se oli hämmentävää.
 Laajasalon paikallisessa, suljetussa Facebook-ryhmässä muutama muukin ihminen kertoo, että Rudolfintielle saapuu posteja ihmisille, jotka eivät asu taloyhtiössä. Jotkut heistä ovat saaneet ratkaisun ongelmaan, kun ovat soittaneet Postin asiakaspalveluun.
 Toiset ovat saaneet apua Laajasalo-ryhmän ylläpitäjältä,  Jussi Saarelmalta , joka asuu sattumoisin juuri Rudolfintie 21:ssä.
 – Jos joku on valittanut, että paketti on tullut tänne, vaikka ei olisi pitänyt, minä olen laittanut viestiä, että hei, olen kotona ja voin tulla päästämään sinut postiautomaatille.
 Ylen saamien tietojen mukaan ulkopuolisten ihmisten postitoimituksia on tullut yksityisiin taloyhtiöihin myös Kalliossa Fleminginkadulla ja Espoossa Kulovalkeantiellä.
 Jussi Saarelma on päästänyt postipaketteja etsiviä ihmisiä taloyhtiönsä kellaritiloihin.  Petteri Juuti / Yle
 Teemme kovasti töitä verkkokauppojen kanssa, että niiden noutopistevalinnat saataisiin mahdollisimman sujuviksi ja yksinkertaisiksi.  Postin palveluverkoston johtaja Lasse Huttunen
 Posti lupaa selkiyttää järjestelmää marraskuun alussa
 Posti uudistaa parhaillaan pakettien ohjaus- ja lajitteluprosessia.
 Kun asiakas tai verkkokauppa jatkossa valitsee yksityisen taloyhtiön toimitusosoitteeksi, järjestelmä varmistaa vielä automaattisesti, että vastaanottajalla on pääsy kiinteistöön. Jos näin ei ole, lähetys ohjataan lähellä olevaan julkiseen noutopisteeseen tai automaattiin.
 Uudistuksen pitäisi tulla käyttöön marraskuun alussa.
 Postin palveluverkoston johtaja Lasse Huttunen kehottaa ihmisiä olemaan ongelmatilanteissa yhteydessä Postin asiakaspalveluun puhelimitse, sosiaalisen median tai chatin kautta.
 Myös Nina Kuujärvi yritti etsiä Postin sivuilta chat-palvelua, muttei silloin löytänyt sitä.
 Seuraavaksi Kuujärvi otti yhteyttä Postin asiakastukeen nettisivujen kautta. Vastauksessa kerrottiin, että hänen pitäisi pyytää lähettäjää vaihtamaan toimitusosoite, mutta tätä Kuujärvi oli jo yrittänyt tuloksetta. Lisäksi Postin vastaus tuli niin myöhään, että paketin noutopäivä oli jo mennyt umpeen.
 Paketti oli jo palautunut lähettäjälle.
 Aiheesta voi keskustella tänään 25.10.2019 iltakymmeneen asti.

Nina Kuujärvi harhaili etsimässä postipakettiaan, joka oli taloyhtiön kellarissa lukkojen takana – "Olin raivona, koska tämä on niin absurdia"


Summary: Salista poistettu keskustan valtuutettu ei  pystynyt osallistumaan äänestykseen.

Varsinais-Suomessa sijaitsevan Pyhärannan kunnanjohtajavalinta menee uusiksi. Turun hallinto-oikeus on kumonnut valtuuston heinäkuussa 2018 tekemän päätöksen, jossa kunnanjohtajaksi valittiin  Harri Hiitiö . Oikeuden mukaan päätös syntyi virheellisessä järjestyksessä.
 Laiton tilanne syntyi, kun valtuuston puheenjohtajana toiminut  Mervi Puonti  (kok) poisti kokoussalista valtuutettu  Pauli Laivon  (kesk), koska hän ei pysynyt puheenvuorossaan asiassa useista kehotuksista huolimatta. Laivo ei pystynyt osallistumaan kunnanjohtajaa koskevaan äänestykseen.
 Valtuusto valitsi uudeksi kunnanjohtajaksi Harri Hiitiön 11 äänen voimin. Kuusi valtuutettua asettui  Merja Kosken  taakse. Laivo puolestaan valitti päätöksestä hallinto-oikeuteen.
 Hallinto-oikeuden päätös ei yllättänyt
 Hallinto-oikeus katsoi, että puheenjohtajan olisi kuntalain mukaan pitänyt kieltää Laivoa jatkamasta puhetta, eikä poistaa häntä salista. Näin ollen valtuuston päätös syntyi virheellisessä järjestyksessä.
 – Hallinto-oikeuden ratkaisu ei ollut suuri yllätys. Olimme varautuneet siihen, että asia voi kääntyä kumpaan suuntaan tahansa, kertoo Pyhärannan talous- ja hallintojohtaja  Jukka Haapala .
 YLE
 Haapala ehdottaa maanantaina kokoontuvalle hallitukselle, että kunta ei valita ratkaisusta korkeimpaan hallinto-oikeuteen. Kunnanjohtajavalinta tulisi viedä uudelleen valtuuston käsiteltäväksi. Lisäksi muilta kunnanjohtajahaussa mukana olleilta tiedusteltaisiin, ovatko he vielä käytettävissä valinnassa.
 Harri Hiitiö on työskennellyt Pyhärannassa virkaa tekevänä kunnanjohtajana hallinto-oikeuteen tehdyn valituksen seurauksena.
 – Uskon, että Pyhärannan poliittisten ryhmien enemmistö on edelleen Hiitiön valinnan kannalla, arvioi Haapala.

Pienen Pyhärannan kunnanjohtajavalinta osoittautui laittomaksi – hallinto-oikeus kumosi päätöksen


Summary: Kaupunki on edelleen ulkoistamassa säästösyistä sosiaali- ja terveystoimialan ruoka- ja puhtauspalvelut.

Julkisten ja hyvinvointialojen liitto (JHL)

Julkisten ja hyvinvointialan liitto JHL vaatii Raumaa perumaan edelleen kokonaan ulkoistussuunnitelmat.
 Kaupungin talouden tasapainottamista pohtinut Vahva ja vakaa Rauma -ohjausryhmä esittää kaupunginhallitukselle sosiaali- ja terveystoimialan ruoka- ja puhtauspalvelujen ulkoistamista liikkeenluovutuksella aikasintaan vuoden 2021 alusta.
 Muilla toimialoilla ruoka- ja puhtauspalvelut säilyisivät nykyisellään kaupungin omana toimintana.
 Alun perin esillä on ollut kaiken ruoka- ja puhtauspalvelun siirtäminen pois kaupungin omista töistä.
 Ruoka- ja puhtauspalveluissa työskentelee Raumalla noin 300 työntekijää.
 JHL hämmästelee, että kaupunkiin aiotaan muodostaa kahden kerroksen toimintoja ja samaa työtä aiotaan tehdä sekä omana työnä että ulkoistettuna.
 – Palvelujen tuottaminen maksaa yrityksille siinä missä kunnillekin. Halvemmat ruoka- ja puhtauspalvelut tarkoittavat palkkatasosta ja muista työsuhteen eduista tinkimistä. Ei ole reilua hakea taloudellista voittoa tai säästöjä henkilöstön toimeentulosta, sanoo JHL:n toimialajohtaja  Håkan Ekström .
 Rauman kaupunginhallitus käsittelee  säästöpakettiin  sisältyvää ulkoistusesitystä marraskuussa.

Rauman kaupunki perumassa osan ulkoistuksista – JHL paheksuu näin syntyviä kahden kerroksen toimintoja


Summary: Presidentti Trump on sanonut, että FBI:n virkailijat, jotka käynnistivät hänen vaalikampanjaansa kohdistuneen rikostutkinnan ovat syyllistyneet maanpetokseen.

Yhdysvaltain oikeusministeriö on käynnistänyt rikostutkinnan, joka kohdistuu liittovaltion poliisin FBI:n toimintaan. Asiasta kertovat  The New York Times -lehti  ja  Fox News -uutiskanava  omiin lähteisiinsä vedoten.
 On toistaiseksi epäselvää, mikä rikos olisi kyseessä. Tutkimuksen tarkoituksena on selvittää, miksi oikeusministeriö aloitti vuonna 2017 rikostutkinnan  Donald Trumpin  vaalikampanjaorganisaation ja Venäjän väitetyistä yhteyksistä. Lisäksi tutkitaan, millä tavoin tietoa on kerätty.
 Oikeusministeriön erikoistutkija  Robert Mueller  selvitti tiiminsä kanssa Trumpin kampanjaan kohdistuvia epäilyjä perusteellisesti. Hän julkaisi raporttinsa viime keväänä.
 Trump: "Olisin voinut erottaa kaikki, myös Muellerin"  – Yle seurasi raportin julkistamista
 Siinä todettiin, ettei riittäviä todisteita kampanjaorganisaation Venäjä-yhteyksistä ollut. Tutkimus kuitenkin vahvisti Venäjän puuttuneen laajasti ja systemaattisesti USA:n vaalikampanjaan.
 Robert Mueller todistamassa kongressissa 24.6. 2019.  Saul Loeb / AFP
 Lisäksi raportissa lueteltiin kymmenen tapausta, joissa presidentin voitiin epäillä yrittäneen estää oikeuden toimintaa.
 Kokenut syyttäjä asialla
 Valtionsyyttäjä  John Durham  on selvitellyt asiaa oikeusministeriön määräyksestä toukokuusta lähtien. Durham on oikeuspiireissä hyvässä maineessa. Hän on aikaisemmin tutkinut muun muassa CIA:n harjoittamaa kidutusta ja järjestäytynyttä rikollisuutta.
 On epäselvää, miksi tutkinta on nyt muuttunut astetta vakavammalle tasolle. Syynä on melko varmasti oltava se, että Durham on löytänyt jonkinlaisen todisteen väitteelle.
 Kynnys rikostutkinnan aloittamiselle on Yhdysvalloissa verrattain matala. Se edellyttää silti perusteltua syytä epäillä rikosta.
 Yhdysvaltain oikeusjärjestelmän kannalta tilanne on poikkeuksellinen. Oikeusministeriö selvittää, onko se itse tehnyt rikoksen suorittaessaan rikostutkintaa. Tutkimusta valvoo oikeusministeri  William Barr .
 Barr on varovainen
 Presidentti Trump on kaiken aikaa pitänyt Muellerin tekemää tutkimusta "noitavainona". Hän on sanonut  Fox Newsin haastattelussa , että FBI:n virkailijat, jotka käynnistivät Muellerin tutkimuksen, ovat syyllistyneet maanpetokseen.
 Trump on vaatinut, että oikeusministeriön pitäisi käynnistää asiaa koskeva tutkinta. Hän on muun muassa erottanut  James Comeyn , jonka ollessa FBI:n johtajana tutkimus alkoi.
 Trumpin arvostelijat ovat huomauttaneet, että presidentti käyttää oikeusministeriötä oman poliittisen etunsa ajamiseen.
 Oikeusministeri Barr on käyttänyt sanaa "vakoilu" kuvatessaan Muellerin tutkijoiden toimintaa. Hän on myös aikaisemmin kertonut haluavansa selvyyden siihen, miksi tutkimus aloitettiin.
 Barr ei kuitenkaan ole suoraan ottanut kantaa siihen, onko hänen mielestään lakia rikottu.
 USA:n oikeusministeri William Barr. Shawn Thew / EPA
 – Kysymys on siitä, käynnistettiinkö tutkinta asianmukaisesti. En väitä, etteikö sitä olisi käynnistetty asianmukaisesti. Minun pitää selvittää asia, hän sanoi huhtikuussa.
 Trump on painottanut, ettei ole antanut Barrille määräystä aloittaa tutkimusta.
 Durhamin tutkimuksen käynnistyttyä Trump on kuitenkin kehunut Barria ja sanonut "olevansa erittäin ylpeä oikeusministeristämme" ja siitä "upeasta asiasta, jonka hän on tehnyt".
 Epäilyksen kohteet
 Yhdysvaltain tiedotusvälineet pohtivat kuumeisesti, mikä mahtaa olla Durhamin tutkinnan varsinaisena kohteena.
 Yleisin arvaus on, että oikeusministeri Barr on saanut tietoonsa jotain käydessään tapaamassa Italian tiedusteluviranomaisia.
 Barr on tehnyt tämän vuoden aikana kaksi matkaa Roomaan, koska Italian tiedusteluelimillä kerrotaan olevan tietoa Muellerin tutkinnan käynnistymisestä. Barrin ja Durhamin kerrotaan kuulleen Italiassa äänitetyn todistajanlausunnon, jonka on antanut maltalainen professori  Joseph Mifsud .
 Mifsudin väitetään kertoneen Trumpin entiselle kampanja-avustajalle  George Papadopoulosille , että venäläisillä voisi olla raskauttavia tietoja, "törkyä", Trumpin vastaehdokkaasta  Hillary Clintonista .
 NYT: Trumpin vaalikampanja-avustajan lörpöttely saattoi käynnistää Venäjä-tutkinnan
 Mitään "törkyä" ei löytynyt, mutta sen sijaan maailmalle levisi käsitys, että Trumpin kampanja pyytää apua venäläisiltä.
 Fox Newsin mukaan Papadopoulos olisi pitänyt mahdollisena, että Mifsudin yhteydenotto olisi voinut olla Yhdysvaltain tiedusteluelinten asettama ansa.
 Fox News kertoo myös, että Durham on ollut hyvin kiinnostunut Yhdysvaltain entisen tiedustelujohtaja  James Clapperin  ja entisen CIA:n johtajan  John Brennanin  toimista.
 Heidän kerrotaan olleen vastuussa siitä, että tiedustelupalvelut alkoivat seurata Trumpin neuvonantajana toiminutta  Carter Pagea .
 Seuraamispäätöksen taustalla kerrotaan olleen brittiläisen ex-vakoojan  Christopher Steelen  laatima muistio, jossa oli useita kuohuttavia väitteitä Donald Trumpista. Muistion rahoitus tuli osittain demokraattipuolueelta.
 Trumpin kohumuistion taustalla tosielämän James Bond? Kahdeksan väitettä skandaaliraportin laatijasta

Trumpia piinanneesta Venäjä-tutkinnasta on käynnistetty rikostutkinta – Yhdysvaltain oikeusministeriö tutkii itseään


Summary: Luento on osa yliopiston tiloissa järjestettävää yksityistä tapahtumaa. Rehtorin mukaan oppilaitoksella ei ole ollut tietoa tapahtuman luennoista.

Åbo Akademi Vaasassa on saanut osakseen arvostelua liittyen marraskuussa sen tiloissa järjestettävään rokotuskriittiseen luentoon.
 Luento on osa Vaasan luonnonravinto oy:n järjestämän Terveysjuhlat -tapahtuman ohjelmaa.
 Åbo Akademin Vaasan yksikön rehtori  Lisbeth Fagerströmin  mukaan yliopistolla ei ollut tietoa luennon sisällöstä. Oppilaitos sai tietää siitä ulkopuoliselta henkilöltä, joka suhtautui luennon järjestämiseen yliopiston tiloissa kriittisesti.
 Yliopistolla asiasta on keskusteltu, mutta on päädytty siihen, että tilaisuutta ei ole tarpeen perua.
 – En näe tarvetta perua sitä, mitä olemme luvanneet. Kyseessä on suuret messut ja varmasti siellä on esillä positiivisia asioita, Fagerström sanoo.
 Åbo Akademin Vaasan yksikön rehtori Lisbeth Fagerström sanoo, että jatkossa tilavarausten yhteydessä selvitetään aiempaa tarkemmin, millaisesta tilaisuudesta on kyse. Yle/Sofi Nordmyr
 Lisbeth Fagerström toteaa, että yliopisto ei ota luennon sallimisen myötä kantaa rokotusvastaisuuden puolesta.
 – Seuraamme kansallisia suosituksia ja on tärkeää, että ihmiset ottavat rokotukset. En voi kuin valitella sitä, että näin kävi. Kyse on kuitenkin yhdestä teemasta suuressa luonnonravintomessutapahtumassa.
 Fagerströmin mukaan yliopistolla pyritään jatkossa selvittämään tarkemmin tilavarausten yhteydessä, millaisista tapahtumista on kysymys.
 Lastentautien ylilääkäri: "Valitettavaa"
 Pietarsaaren sairaalan lastentautien ylilääkäri  Marcus Granholm  muistaa viime vuoden  tuhkarokkotartunnan Luodossa Pohjanmaalla .
 Luodossa pelättiin tuhkarokkoepidemiaa ja sadat alueen asukkaat  kävivät hakemassa  MPR- rokotteen.
 – Olen ihmisten mielipiteenvapauden kannalla. Tämäntyyppisille tapahtumille on varmasti tarvetta, mutta on valitettavaa, että juuri Åbo Akademi valittiin tämän tilaisuuden järjestämispaikaksi, Granholm sanoo.
 Granholm arvelee, että useimmat ymmärtävät kyseessä olevan yksityinen tapahtuma. Silti:
 – On vaara, että jotkut ajattelevat yliopistolla järjestettävän tilaisuuden pohjaavan tutkimustietoon, Granholm toteaa.
 Artikkeli on käännetty Yle Österbottenin artikkelista  Föreläsning mot vaccin ordnas vid Åbo Akademi – Rektorn: Vi kan inte annat än beklaga att det gick så här . Sen ovat kirjoittaneet Ylen toimittajat Johanna Ventus ja Juho Teir.

Rokotuskriittinen luento yliopiston tiloissa herättää arvostelua – Vaasan Åbo Akademin rehtori: "En voi kuin valitella, että näin kävi"


Summary: Eduskunnassa pelätään, että Veikkauksen tuottojen upottaminen valtion kassaan vaarantaisi Veikkauksen monopoliaseman.

Eduskunnassa suhtaudutaan varovaisesti  kilpailu- ja kuluttajaviraston ehdotukseen , että Veikkauksen tuotot ohjattaisiiin suoraan valtion budjettiin. Muutosta perustellaan sillä, että näin katkaistaan Veikkauksen kytkös edunsaajiin.
 Sosiaalidemokraattien eduskuntaryhmän puheenjohtaja  Antti Lindtman  kiistää kytköksen.
 – No nyt täytyy muistaa, että tätä tuottotavoitetta ei aseta nämä järjestöt vaan eduskunta ja tätä valvontaa ja säätelyä, niin se on poliisihallituksen, viranomaisen käsissä,, ei näiden järjestöjen, Lindtman huomauttaa.
 Veikkauksen yksinoikeudesta pidettävä kiinni
 Lindtman on valmis pohtimaan kuluttajaviraston ehdotusta yhtenä vaihtoehtona. Veikkauksen yksinoikeudesta on kuitenkin pidettävä kiinni ja Lindmanin mielestä tärkeintä on, että pelihaittoja voidaan vähentää.
 SDP:n ryhmäjohtaja Antti Lindtman korostaa, että tärkeintä on säilyttää järjestelmä, jossa voidaan vähentää pelihaittoja. Toni Määttä / Yle
 – Yksinoikeusjärjestelmästä pidetään kiinni, koska toinen järjestelmä, jos tämä vapautettaisiin, niin johtaisi kyllä pelihaittojen kasvuun. Meillä on lähes jokaisella taskussa älypuhelin ja se on pelilaite, Lindtman muistuttaa kansainvälisen nettipelaamisen haasteista.
 Keskustan ryhmäjohtaja  Antti Kurvinen  korostaa, että kilpailu- ja kuluttajaviraston esityksiin on suhtauduttava vakavasti, mutta Veikkauksen asemaa ei saa vaarantaa.
 – Mikä se todellinen iso muutos sitten olisi? Rahat menevät jo nytkin ministeriöitten kautta, jotka huolehtivat näistä sivistyksellisistä ja sosiaalisista asioista, Kurvinen ihmettelee.
 Valtion kassan rahoittaminen vaarantaa monopolin
 Veikkauksen tuottojen ohjaaminen suoraan valtion kirstuun voisi vaarantaa Veikkauksen yksinoikeuden rahapeleihin.
 Keskustan ryhmäjohtaja Antti Kurvinen pelkää Veikkauksen aseman vaarantuvan, jos tuotot menevät suoraan valtion kassaan. Pekka Tynell / YLE
 – Mutta kyllähän EU:n komission kanssa täytyy tarkkaan ja EU:n kanssa muutenkin tarkkaan keskustella, jos nyt valtion isoon, lähes 60 miljardin valtavaan kassaan upotettaisiin ne Veikkauksen tuotot ilman mitään korvamerkintää, niin olisiko meillä enää edellytyksiä ylläpitää tätä monopolia, Kurvinen kysyy.
 Perussuomalaisten ryhmäjohtaja  Ville Tavio  on huolissaan tukea saavien järjestöjen tilanteesta.
 Perussuomalaisten ryhmäjohtaja Ville Tavio on huolissaan järjestöjen taloudesta.  Yle/Nora Engström
 – Perussuomalaiset kannattaa, että tämän rahanjaon avoimuutta lisätään, mutta kyllä on jokseenkin ongelmallista lähteä niitä budjettivaroihin siirtämään. Kun nyt kuitenkin tuetaan paljon suomalaista hyvinvointia, järjestökenttää, liikuntaa, niin miten näille varoille sitten kävisi budjetissa, Tavio epäilee.
 Oppositiossa epäillään järjestöjen rahojen korvamerkintää
 Kokoomuksen sisäistä, Veikkauksen tulevaisuutta koskevaa selvitystä vetävä kansanedustaja  Sinuhe Wallinheimo  ei usko järjestöjen nykyisten rahojen korvamerkintään valtion budjetissa.
 Kansanedustaja Sinuhe Wallinheimo (kuvassa vasemmalla) johtaa kokoomuksen sisäistä selvitystyötä Veikkauksen tulevaisuudesta. Pekka Tynell  /  YLE
 – Tämä korvamerkintä on aina vähän kinkkinen kysymys. Juuri tämänkin kannalta täytyy katsoa tätä kokonaisuutta, että jos Veikkauksen tuotot menisivät todella valtion budjettiin, niin kuinka niitä sitten pystyttäisiin korvamerkitsemään. Henkilökohtaisesti olen hieman skeptinen tämmöiseen korvamerkintään, Wallinheimo sanoo.
 Wallinheimo arvioi, että kokoomuksen sisäinen pohdinta Veikkauksen tulevaisuudesta kestää kuukausia ehkä jopa vuosia. Hän haastaa myös muita puolueita miettimään perusteellisesti Veikkauksen haasteita.
 Lue myös:
 Kilpailu- ja kuluttajavirasto: Veikkauksen valvontaa tehostettava – sitten vasta selvitetään, onko monopoliasema aiheellinen
 Ministeri Paatero sanoi Veikkauksen ikärajavalvonnan onnistuneen "aika hyvin", mutta tilastot kertovat täysin toista – Asiantuntija: Puhui vastoin parempaa tietoa

Veikkauksen tuottojen mahdollinen siirto valtion budjettiin  epäilyttää: Leikkaa järjestöjen tuloja, vaikeuttaa pelihaittojen vähentämistä


Summary: Matti ja Teppo Ruohonen ovat kiertäneet Suomea ihmisiä viihdyttämässä jo 50 vuotta. Konserttikiertue alkaa Salosta ja päättyy Helsinkiin.

– Matti, Teppo ja Seppo, syömään!
 Elettiin 1950-lukua Turun työläiskaupunginosassa ja veljesten äiti  Linnea Ruohonen  huusi poikia syömään niin, että koko Turun Stålarminkatu varmasti sen kuuli.
 Pojilla oli kiire syömään, sillä olihan perjantai. Päivä oli kuin juhlapäivä, sillä äiti oli luvannut jälkiruuaksi isot piispanmunkit.
 – Saatiin ne perinteiset piispikset. Silloin ei ollut paljon valinnanvaraa eineksissä: kahdesta oli helppo valita,  Teppo Ruohonen  sanoo.
 Kaikki peliin
 Matti ja Teppo on käsite. Kaksikko on laulanut yhdessä suomalaisten sydämiin jo 50 vuoden ajan. Nyt edessä on veljesten mukaan viimeinen kiertue.
 Lähipiirissä veljesten musikaalinen lahjakkuus huomattiin jo varhain. Vanhemmat panivat merkille poikiensa erinomaiset laulunlahjat. Oli ennemminkin sääntö kuin poikkeus, että veljekset viihdyttivät kotona sukulaisia ja vieraita.
 Laulu raikasi Ruohosten kotona, kun he esiintyivät merimiespuvut päällä.  Matin ja Tepon kotiarkisto
 Linnea-äiti ohjasi hienovaraisesti poikiaan laulu-uralle.
 – Meillä on kuvakin siitä, kun olemme merimiespuvut päällä. Ja laulu raikasi!
 Laulamisen vastapainoksi veljekset harrastivat ahkerasti myös urheilua. Turun TPS:n kannattajien joukossa saattoi usein kuulla isän eli  Teuvo Ruohosen  kannustushuudot.
 Matin mukaan heidän isänsä kannusti vahvasti poikia pelaamaan jalkapalloa, mutta tuki myös lasten lauluinnostusta. Poikien päivät kuluivat lähes kellon ympäri jalkapallokentällä. Murrosikäisenä piti miettiä valintoja musiikin tai jalkapallon välillä.
 Lopulta musiikin opiskelu Turun musiikkiopistossa vei mukanaan.
 – Lisäksi meidän äiti oli sen verran tiukka täti, että hän sanoi jalkapallovalmentajalle poikien alkavan nyt keskittyä musiikkiin, Teppo sanoo.
 Hän sanoo, että hänellä on vieläkin tallessa TPS:n sarjatasolla pelaamisen ajoilta pieniä pokaaleita. Palkinnot tulivat muun muassa piirinmestaruuskisoista.
 Kissankultaa
 1970-luvun alussa Matti ja Teppo suuntasivat Helsinkiin suuren säveltäjämestari  Toivo Kärjen  puheille silloiseen Fazer-levy-yhtiöön. Poikia tietysti jännitti. Eniten se, mitä mieltä Kärki olisi veljesten omista sävellyksistä.
 – Joukossa oli  Kissankultaa -laulu. Siitä hän tietysti innostui,  Matti Ruohonen  sanoo.
 Matti ja Teppo ovat pitäneet julkisuuden aina omissa käsissään. Vuonna 2010 Ajankohtainen kakkonen vieraili heidän mökillään Taivassalossa.
 Siitä tulikin Matin ja Tepon uran ensimmäinen suuri hitti. Myöhemmin äänitettiin kokonainen lp-levyllinen veljesten kappaleita.
 – Ja oltiinhan me sitä mieltä, että nämä ovat maailman parhaimmat kappaleet, veljekset muistelevat.
 Menneet on päivät
 1975 Matti ja Teppo perustivat Turun Kaskenkadulle oman levy- ja kustannusyhtiön, MTR Music Oy:n.
 Suosiosta kertovat seinille kiinnitetyt 34 kultalevyä. Matti ja Teppo ovat saaneet myös useampia tunnustuspalkintoja. Yhteensä Matin ja Tepon levyjä on myyty yli 1,5 miljoonaa.
 Veljekset sanovat, että nykyään kilpailu on musiikkialalla kovaa. Se vaatii uusiltakin artisteilta monipuolisuutta ja heittäytymistä.
 Yksi asiaan vaikuttavista tekijöistä on ihmisten muuttunut tapa kuunnella musiikkia. Siinä missä aiemmin ihmiset ostivat aktiivisesti c-kasetteja, lp- ja cd-levyjä, on musiikki nykyään kaikkien ulottuvilla suoratoistopalveluissa.
 – Me julkaisemme levymme kuitenkin edelleen vanhan liiton meiningillä. Uskon, että meidän ostajakuntamme on edelleen sellaista, joka haluaa käsinkosketeltavaa ja pitää CD-levyjä parempana vaihtoehtona, Matti sanoo.
 Kultalevyjä Matin ja Tepon perustaman MTR Music Oy:n seinällä. Dani Branthin / Yle
 Mutta mitä palkinnot merkitsevät veljeksille nyt?
 – Kaikkeen tottuu. Joillekin artisteille yhdenkin kultalevyn saaminen on unelmien täyttymys. Me saamme olla kiitollisia siitä, että 80-luku oli niin vahva – ja toki myös sen jälkeiset vuosikymmenet. Tämä kultalevyputki on jatkunut tähän päivään asti.
 Alla olevaa kuvaa klikkaamalla pääset Yle Areenaan katsomaan Matin ja Tepon esityksen kappaleesta  Kaiken takana on nainen .

 Levymyynti on kuitenkin vähenemään päin. Tepon mukaan nykyään on todella kova saavutus, jos levyjä myydään 3 000 kappaletta.
 – 80-luvulla esimerkiksi meidän levyjemme ennakkomyynti saattoi olla yli 50 000 kappaletta, Matti sanoo.
 Mä joka päivä töitä teen
 Jotkut artistit saattavat tehdä useitakin jäähyväiskiertueita. Matti ja Teppo Ruohonen sanovat painokkaasti, että heidän nyt käynnistyvä jäähyväiskiertueensa on ensimmäinen ja viimeinen.
 – Meidän päätöksemme kyllä pitää. Satsaamme tälle kiertueelle paljon enemmän tekniikan ja bändin puolelta. Kovat paineet tässä ovat, mutta kun vyyhti lähtee liikkeelle, niin ihan kuin huomaamatta onkin joulukuu ja Helsinki Areenan keikka, Matti sanoo.
 Veljekset työskentelevät yhdessä vuonna 1975 perustamassaan yhtiössä.  Dani Branthin / Yle
 Matti ja Teppo eivät ole kuitenkaan päättäneet jäädä kokonaan pois julkisuudesta ja jättää musiikin tekoa.
 – Olemme kiertäneet 50 vuotta. Nyt on aika keskittyä lapsiin, lastenlapsiin ja erityisesti vaimoihin.

Äidin neuvoja noudattaen iskelmätaivaan tähdiksi — Matti ja Teppo lähtevät viimeiselle kiertueelle


Summary: Ruotsi kielsi seksin ostamisen 20 vuotta sitten.  Nyt 75 prosenttia prostituoiduista on ulkomailta, 25 prosenttia Ruotsista.

TUKHOLMA  – Tällä hetkellä, kun te kuuntelette minua, on prostituoiduilla työpäivä käynnissä asunnoissa ja hotellihuoneissa. Kaduilla työskentelevät ovat jo saapuneet työpaikoilleen. Afgaanipojat, joilla ei ole mitään paikkaa minne mennä, lähtevät myymään itseään.
 Näin tasa-arvoasiantuntija  Berit Jernberg  muistuttaa kuuntelijoita siitä, miksi he ovat kokoontuneet Tukholman keskustassa sijaitsevaan kongressisaliin.
 Lokakuisena maanantaina pari sataa ihmistä on tullut paikalle juhlimaan Ruotsin 20 vuotta täyttänyttä seksin ostokieltoa, mutta myös kuulemaan, miten kasvaviin ongelmiin puututaan.
 Prostituutio on jatkuvassa muutoksessa. Se on erilaista kuin viisi vuotta sitten.
 – 75 prosenttia prostituoiduista on ulkomailta, 25 prosenttia Ruotsista, kertoo komisario  Kajsa Wahlberg  Ruotsin poliisista.
 Komisario Kajsa Wahlberg toimii poliisin operatiivisella osastolla. Thomas Öhman
 Hän on kansallinen raportoija eli kokoaa vuosittain tiedot ihmiskaupasta ja poliisin toimista sen kitkemiseksi.
 Ihmiskauppa on kasvanut maailmalla muun muassa vapaan liikkuvuuden, konfliktien ja järjestäytyneen rikollisuuden kasvun seurauksena.
 Naiset ovat 20–40-vuotiaita ja kotoisin pääosin Romaniasta ja Bulgariasta. Osa tulee Venäjältä, Liettuasta, Puolasta, Nigeriasta sekä Etelä-Amerikan maista.
 – Romanialaisia parittaa yleensä mies, jolla on suhde naiseen. Naista kuljetetaan ympäri Ruotsia. Nigerialaisia naisia hallitaan puolestaan voodoolla, taikauskolla. Heidät viedään ensin Etelä-Eurooppaan ja sieltä Saksaan, Ruotsiin ja myös Suomeen.
 Jo ennen lain voimaantuloa prostituutio oli siirtynyt sisätiloihin: hieronta- ja kehonhuoltopaikkoihin. Sen jälkeen seksikauppa siirtyi hotelleihin ja nyt yhä enemmän vuokrattuihin asuntoihin.
 Poliisi: ihmiskauppiaat joutuvat töihin
 Poliisin mukaan 7,5 prosenttia ruotsalaisista miehistä on ostanut seksiä.
 Viranomaiset katsovat, että seksin ostamisen kieltäneen lain vuoksi prostituutio ei ole kasvanut Ruotsissa.
 – Ruotsi ei ole houkutteleva markkina. Täällä ihmiskauppiaiden täytyy olla itse hyvin aktiivisia. He joutuvat etsimään tiloja, vuokraamaan asuntoja ja hotellihuoneita, joissa asiakkaita voidaan ottaa vastaan, hän sanoo.
 Naisia täytyy myös siirtää jatkuvasti, koska kiinnijäämisen riski on suuri. Eri toimet vievät aikaa ja pienentävät saatavia tuloja.
 Poliisin mukaan naisia myyvillä ihmiskauppiailla on yleensä Ruotsissa vain pari, kolme naista välitettävänään, koska suurten ryhmien liikuttaminen on hankalaa.
 – Pääsemme ihmiskauppiaiden jäljille esiintymällä seksin ostajina. Sovimme tapaamisen vaikkapa hotelliin. Koska myyntiä ei ole kriminalisoitu, naiset pystyvät puhumaan meille, selittää Wahlberg.
 Saksa ja Ruotsi ovat menneet eri suuntiin
 Ruotsin ulkoministeriön suurlähettiläs ja ihmiskaupan asiantuntija  Per-Anders Sunesson  vertaa Ruotsia ja Saksaa. Maat lähtivät eri suuntiin 2000-luvun alussa. Ruotsi kielsi seksin ostamisen, Saksa laillisti sen.
 – Saksassa seksiä ostetaan 1,2 miljoonaa kertaa vuorokaudessa ja prostituoituja on virallisen luvun mukaan 400 000. Ihmiskauppa todellakin kukoistaa, Sunesson sanoo.
 – 98 prosenttia myyjistä ei ole saksalaisia naisia, joille tämä on toiveammatti. He ovat ihmiskaupan uhreja, kaikista huonoimmassa asemassa olevia naisia esimerkiksi Romaniasta, Albaniasta ja Moldoviasta, suurlähettiläs jatkaa.
 Sunesson laskee, että jos Ruotsi olisi valinnut Saksan tien, maassa olisi nyt 40 000 prostituoitua. Poliisi on arvioinut, että heitä on Ruotsissa noin tuhat, mikä on saman verran kuin 1990-luvun lopussa.
 Poliisi tarkistamassa prostituoitujen työlupia  Oberhausenin kaupungissa Saksassa. Jochen Tack / AOP
 Seksiä ostaneiden kanssa keskustellaan
 Seksin ostamisen kieltäneellä lailla Ruotsi halusi vaikuttaa prostituution kysyntään. Yksi osa ehkäisevää työtä on keskustella seksiä ostaneiden kanssa.
 – Ei voi kitkeä seksin ostamista, jos ei pureudu myös ostajien toimintaan. Näin vaaka on tasapainossa, kuvaa sosionomi  Marie Johansson  Tukholman kaupungilta.
 Hän on tavannut satoja seksiä ostaneita, joko yksin tai yhdessä heidän puolisoidensa kanssa. Puolisoille asia on yleensä yllätys ja järkytys.
 Ostajat ovat yleensä hyvin toimeentulevia, heillä on perhe ja hyvä asema yhteiskunnassa.
 – He tuntevat suurta häpeää ja heillä on ollut jopa itsemurha-ajatuksia. Seksin ostajat ovat eläneet kaksoiselämää ja vaikka he ovat halunneet lopettaa pitkään, he eivät ole onnistuneet. Moni ei ole koskaan puhunut asiasta kenellekään, kertoo Johansson.
 Marie Johansson on keskustellut satojen seksiä ostaneiden miesten kanssa.  Thomas Öhman
 Monet Johanssonin asiakkaista ovat myös koukussa nettipornoon. Se lisää riskiä ostaa seksiä.
 Heidän kanssaan yritetään hahmottaa, millainen rutiini heille on pornosivujen käytön ympärille kehittynyt. Sen jälkeen tämä rutiini yritetään rikkoa.
 Jotkut ovat aloittaneet niin nuorina, että lopettaminen on vaikeaa.
 – Olen keskustellut 18–20-vuotiaiden kanssa, jotka ovat aloittaneet pornon katsomisen 6-vuotiaina ja jääneet siihen koukkuun. Koko seksuaalisuuden kuva on täysin vääristynyt, Johansson sanoo.
 Ruotsi vie lakia maailmalle
 Ruotsissa ollaan rehellisiä kansainvälisen tilanteen edessä. Maassa nähdään, että niin kauan kuin Europassa on valtioita, joissa prostituutio on laillista, ei ihmiskauppaa voida onnistuneesti kitkeä Ruotsistakaan.
 – Tiellämme on kaksi asiaa: toinen on miesten halu alistaa naisia ja toinen on prostituutiossa liikkuva raha: kaksi tuhatta euroa sekunnissa, napauttaa suurlähettiläs Per-Anders Sunesson.
 Ruotsin 20 vuotta sitten voimaan tullut laki oli aikanaan hyvin kiistelty. Siitä käydään yhä aika ajoin tiukkaa keskustelua, mutta seksin ostokiellon takana on enemmistö kansasta ja puolueista.
 Suurlähettiläs Per-Anders Sunesson lupaa kuulijoille konferenssissa, että Ruotsi tekee kaikkensa prostituution kriminalisoimiseksi myös kansainvälisesti.
 Hän saa raikuvat aplodit.
 Lue lisää:
 Ruotsi tehosti ihmiskaupan ja prostituution uhrien etsintää
 Yle ihmiskaupan alkulähteillä Nigeriassa: Madame lupasi unelmatöitä Euroopasta ja Rejoice uskoi, mutta todellisuus oli seksityötä Italian kaduilla

Seksin ostamisen kieltävä laki hillitsee prostituutiota Ruotsissa, mutta ihmiskauppa on kasvava ongelma


Summary: Mediassa nousi perjantaina esiin tapaus, jossa Terveystalon asiakas kertoo saaneensa väärän syöpäarvion.

Ilta-Sanomat  ja  MTV Uutiset  uutisoivat perjantaina Terveystalon asiakkaasta, joka kertoo saaneensa väärän syöpädiagnoosin. Terveystalon lääkärin määräämät kolme laboratoriokoetta oli analysoitu Synlabin laboratoriossa Tallinnassa. Myöhemmissä Meilahden sairaalan tutkimuksissa osoittautui, ettei kyseessä ollut syöpä.
 Terveystalon ylilääkärin  Pekka Aroviidan  mukaan hämmennykseen johtaneiden laboratoriotulosten taustalla on todennäköisesti verisolujen harvinainen ominaisuus. Asiasta tehdään Terveystalossa parhaillaan tarkempaa selvitystä.
 – Tällä hetkellä tieto on se, että erittäin yksilöllisestä ominaisuudesta johtuen tämän näytteen solut ovat reagoineet hyvin herkästi kuljetusaikaan. Kuljetusaika oli täysin normaali, Pekka Aroviita sanoo.
 Aroviidan mukaan Terveystalon kautta määrättyjen kolmen Virossa tapahtuneen tutkimuksen pohjalta ei vielä ole tehty syöpädiagnoosia, vaan potilas on ohjattu jatkotutkimuksiin helsinkiläiseen sairaalaan. Aroviidan mukaan Terveystalo aikoo joka tapauksessa parantaa käytäntöjään niin, että vastaavaan harvinaiseenkin tapaukseen reagoitaisiin jatkossa paremmin eikä potilaalle aiheutuisi turhaa huolta.
 Valvira selvittää tapauksen
 Terveydenhuoltoa valvovaan Valviraan tulee yleisesti vain vähän ilmoituksia laboratoriokokeiden virheistä.
 – Vaaratilanneilmoituksia ei ole raportoitu meille niistä mitenkään poikkeavasti, Terveys, oikeudet ja teknologia -osaston johtaja  Jussi Holmalahti  Valvirasta sanoo.
 Holmalahden mukaan laboratoriotestien luotettavuutta pyritään arvioimaan monessa vaiheessa, millä varmistetaan niiden luotettavuutta.
 Valvira sanoo selvittävänsä otsikoihin noussutta tapausta. Tässä vaiheessa Valvira ei ota siihen tarkemmin kantaa.
 – Pyrimme selvittämään tämän asian kaikkien mukanaolleiden kanssa, ja vasta selvityksen jälkeen teemme johtopäätöksiä, Jussi Holmalahti sanoo.
 Valvira aikoo muun muassa olla yhteydessä Viron viranomaisiin. Uutisotsikoihin nousseet laboratoriokokeet tehtiin Synlabin Tallinnassa sijaitsevassa laboratoriossa.

Valvira: Pieleen menneistä laboratoriotuloksista tulee harvoin ilmoituksia – Terveystalo selvittää hämmennystä aiheuttaneiden tulosten taustaa


Summary: Marija Butina sai aiemmin keväällä 18 kuukauden vankeustuomion vieraan vallan agenttina toimimisesta.

Venäjän agentiksi tunnustautuneen  Marija Butinan , 30, on vapautunut floridalaisesta vankilasta. Vapautumisensa jälkeen Butina siirrettin maahanmuuttoviranomaisten huostaan ja hänet on määrä karkottaa Yhdysvalloista.
 Butina sai aiemmin tänä vuonna 18 kuukauden vankeustuomion, josta kuitenkin vähennettiin yhdeksän kuukauden aika, jonka hän ehti istua tutkintavankeudessa. Venäläisviranomaisten mukaan Butinan on määrä saapua Moskovaan lauantaina, kertoo  BBC .
 Pienen venäläisen asejärjestön puheenjohtajana Butina käytti hyväkseen suhteitaan Kansalliseen kivääriyhdistykseen (NRA), ja pyrki sitä kautta luomaan yhteyksiä republikaaneihin tavoitteenaan vaikuttaa Yhdysvaltain ulkopolitiikkaan.
 Elokuussa 2016 hän sai Yhdysvaltoihin opiskelijaviisumin. Butina opiskeli Washingtonin Amerikkalaisessa yliopistossa. FBI pidätti Butinan heinäkuussa 2018. Hän sai syytteet vieraan vallan – eli Venäjän – agenttina toimimisesta. Butina ei ollut rekisteröitynyt oikeusministeriölle, kuten vieraan vallan puolesta vaikuttavan pitäisi lain mukaan tehdä.
 Butinan syytteet liittyivät ennen kaikkea hänen yhteyksiinsä entiseen senaattoriin ja Venäjän keskuspankin varajohtajaan  Aleksandr Toršiniin . Yhdysvaltain pakotelistalle asetettu Toršin palkkasi Butinan avustajakseen vuonna 2011.
 Kun Butinalle langetettiin tuomio tänä keväänä, hän pyysi anteeksiantoa.
 – En ole sellainen paha ihminen, joksi minut on tiedotusvälineissä esitetty. Halusin vain mukaan kansainväliseen politiikkaan parantaakseni Yhdysvaltain ja Venäjän suhteita, Butina sanoi.
 Lisää aiheesta:
 Venäläisagentti Marija Butina sai vajaan kahden vuoden tuomion – sanoo vain halunneensa parantaa Venäjän ja Yhdysvaltain suhteita
 Aseista innostunut opiskelija Siperiasta vai salainen agentti? Yhdysvalloissa pidätetyn Maria Butinan tarina kuohuttaa

Venäläisagentti Marija Butina vapautui vankilasta – saapunee Moskovaan lauantaina


Summary: Surmapistooli oli hankittu vain paria päivää ennen tekoa.

Valkeakosken heinäkuisesta parkkipaikka-ampumisesta syytetty mies sai taposta kymmenen vuoden vankeusrangaistuksen. Pirkanmaan käräjäoikeus antoi tuomion perjantaina.
 Syyttäjä vaati miehelle vähintään kymmenen vuoden vankeusrangaistusta. Syyttäjän mukaan uhri surmattiin ampumalla kaupan parkkipaikalla heinäkuussa. Poliisi on aiemmin kertonut, että pirkanmaalainen parikymppinen mies myönsi kuulustelussa ampuneensa samanikäistä eteläsuomalaista miestä.
 Haastehakemuksen mukaan syytetty oli ollut autossa kaupan pysäköintialueella, kun toinen mies oli tullut auton läheisyyteen ja puhunut syytetylle. Syyttäjä katsoi muun muassa kaupan pihan videotallenteen perusteella, että syytetty oli tämän jälkeen noussut autosta ja miehet olivat tarttuneet toisiaan vaatteista, minkä jälkeen syytetty oli ampunut uhria pistoolilla sydämeen.
 Syyttäjän mukaan syytetty oli hankkinut pistoolin pari päivää aiemmin.

Valkeakosken parkkipaikka-ampumisesta syytetty mies sai kymmenen vuoden vankeustuomion – luoti osui uhria sydämeen


Summary: Kaiken piti olla valmista, kun 5g-vallankumous alkaa. Siitä oli puhuttu vuosia.

Elektroniikan ja sähkölaitteiden valmistus

Radio-, televisio- ja tietoliikennevälineiden valmistus

Nokia sai torstaina turpaansa osakemarkkinoilla, kun yhtiön arvosta katosi lähes neljännes.
 Lasku jatkui myös perjantaina.
 Eikä se ole mikään ihme. Sijoittajat odottivat vuosien ajan viidennen sukupolven kännykkäverkkojen myynnin käynnistymistä ja kuuntelivat Nokian johdon maalailuja Alcatel-Lucent -yrityskaupan hyödyistä.
 "Täältä pesee, kunhan 5g-rynnistys alkaa..."
 Rynnistys on alkanut, mutta Nokia ei olekaan valmis. Viimeisimmän vuosineljänneksen tulos oli kohtuullinen, mutta tuleville vuosille Nokia ennakoi  merkittävästi heikompaa kannattavuutta  kuin mistä oli aiemmin puhe.
 Nokia ei ole saanut vauhtia edes siitä, että Yhdysvallat väittää sen pääkilpailija Huawein olevan Kiinan tiedustelun  työkalu .
 Homma levällään
 Markkina on piristymässä, mutta Nokia ei. Sijoittajat pettyivät katkerasti sekä uutiseen että tapaan jolla se kerrottiin.
 Kuten eräs Nokiaa seuraava asiantuntija totesi viikkoa ennen tulosjulkistusta.
 – Homma on levällään. Alcatel-Lucent -integraatio on mennyt pieleen, eikä Nokia ole itse tehnyt mitään ongelmakohtien esille tuomiseksi.
 Asiantuntijan mukaan kansainvälisten operaattoreiden viesti on lähes kaikilla sama: Tällä hetkellä Huawei johtaa 5g-teknologiassa, sitten tulee Ericsson ja kolmantena Nokia.
 Keskustelu käytiin sillä edellytyksellä, että asiantuntijan nimeä ei mainita. Tämän kaltaisia arvioita kuulee kuitenkin usein.
 Inderesin analyytikko  Mikael Rautanen  totesi Ylelle  eilen , että Nokian heikkous on nimenomaan mobiiliverkkojen liiketoiminta.
 Säästöt eivät auta
 Nokian verkkoyksikön kannattavuus näyttää pudonneen viime vuodet kuin lehmän häntä. Tulosta Nokia on tehnyt tammi–syyskuussa lähinnä teknologiaa lisensoimalla ja jonkin verran myös ohjelmistoilla.
 Verkkolaitteiden myynnistä on jäänyt yhtiölle entistä vähemmän käteen.
 Kuluvan vuoden aikana Nokian verkkoyksikkö on tehnyt myyntiin suhteutettuna liiketulosta –0,1 prosenttia. Viime vuonna liiketulosta syntyi samaan aikaan kaksi prosenttia, sitä edellisenä yli seitsemän prosenttia.
 Jossain on ongelma, kun jatkuvat säästötoimetkaan eivät ole onnistuneet kääntämään kehitystä. Tässä mielessä Nokia on ansainnut selkäsaunansa.
 “Panostamme tuotekehitykseen”
 Entä mikä on se lääke, jonka Nokia itselleen määräsi? Sijoittajien osingot on peruttu ainakin puoleksi vuodeksi ja Nokia aikoo panostaa entistä enemmän tuotekehitykseen.
 Syytä onkin, kiinalainen Huawei käyttää tuotekehitykseen vuosittain yli kolme kertaa Nokiaa enemmän. Toki kiinalaisyhtiöllä on enemmän kehitettävääkin – muun muaassa kännyköitä.
 Huawein johtajat kehuvat jo, että heillä on enemmän 5g-patentteja kuin kenelläkään muulla.  Toisen arvion  mukaan Ericsson olisi 5g-patenttikilpailussa kärjessä.
 Sellaista tutkimusta en ole nähnyt, jossa Nokia nostettaisiin ykköseksi.
 Näyttää pahasti siltä, että Nokia on käyttänyt Alcatel-Lucent -yrityskaupan sulatteluun ne resurssit, jotka sen olisi pitänyt sijoittaa viidennen sukupolven teknologian kehittämiseen.
 Sen näkee jo pörssikurssista. Keväällä 2015, ennen jättimäistä yrityskauppaa, Nokian osakekurssi oli yli seitsemässä eurossa. Tänään se on alle puolet siitä.
 Nokian ja Siemensin verkkoliiketoimintojen yhdistäminen viime vuosikymmenellä oli tuskien taival. Samoin oli ranskalaisen Alcatelin yhdysvaltalaisen Lucentin fuusio. Nokian ja Alcatelin yhdistyminen saattoi olla perusteltu liike, mutta osakkeenomistaja ei ole siitä hyötynyt.
 Ruotsalainen Ericsson, jolla on takanaan todella vaikeita vuosia, on samassa ajassa tuottanut selvästi Nokiaa paremmin.

Analyysi: Nokia ansaitsi selkäsaunan


Summary: Tänään julkaistua Maustetyttöjen uutta albumia on ehditty kuunnella myös Vaalassa.

Melankolisesta musiikistaan tunnettu, kuluvan vuoden  musiikki-ilmiöksikin nostettu  Maustetytöt julkaisi tänään pitkään odotetun esikoisalbuminsa Kaikki tiet vievät Peltolaan.
 Vähäeleinen sisarduo on vedonnut pelkistetyillä biiseillään kotimaiseen yleisöön ympäri Suomen, sillä viime kesään mahtui jopa  40 keikkaa ja 16 000 ajokilometriä.
 Kaisa  ja  Anna Karjalainen  ovat kotoisin pienestä, vajaan 3 000 asukkaan Vaalan kunnasta Pohjois-Pohjanmaalta.
 Mitä tuoreesta tuotoksesta ajatellaan siellä?
 "Kuin masennuksen ja hauskanpidon väliltä"
 Vaikka Maustetytöt ovatkin erityisen suosittuja Etelä-Suomen kaupungeissa, purevat teksti ja musiikki myös kotiseudulla.
 Salla Leinosen mielestä Maustetyttöjen kappaleita joutuu hiukan makustelemaan ennen kuin ne avautuvat. Timo Nykyri / Yle
 – Sanoista pääsee jyvälle, vaikka ensimmäisellä kuuntelukerralla mietin, minkälainen tämä oikein on. Muutaman kuuntelun jälkeen voi sanoa, että kivan kuuloista musiikkia,  Salla Leinonen  sanoo.
 Unto Karppisen mukaan sanoilla on tärkeä merkitys kappaleissa. Timo Nykyri / Yle
 Unto Karppinen  on kuunnellut Maustetyttöjä netistä ja on tyytyväinen kuulemaansa. Vaikka sanoitukset ovat välillä hänen mielestään ankean puoleisia, niihin pääsee sisään, kun suhtautuu lauluihin oikealla asenteella.
 – Maustetyttöjen musiikki on vähän erilaista, ja sitähän ne etelän hipsterit kuuntelee. Se on vähän kuin masennuksen ja hauskanpidon väliltä, Karppinen sanoo.
 – Ja jos alkaa masentaa, voi vaihtaa toisen kappaleen.
 Eino Qvist ei ole juuri kuunnellut Maustetyttöjen uutta albumia. Yhtye on kuitenkin hänelle tuttu.  Timo Nykyri / Yle
 Hieman varttuneempaa ikäpolvea edustava  Eino Qvist  sanoo, ettei esikoisalbumin musiikki oikein puhuttele häntä, mutta uskoo sen olevan nuorempien kuulijoiden mieleen.
 – Aiheet ovat vähän sellaisia, etteivät ne aina sytytä. Onhan se ihan reipasta musiikkia, Eino Qvist sanoo.
 Maire Karjalainen ihastui kuullessaan, että Maustetytöt ovat kotoisin Vaalasta. Timo Nykyri / Yle
 Ennen uunituoretta albumia Maustetytöiltä on ilmestynyt muutama kappale, joita on ladattu myös suoratoistopalveluihin. Sieltä musiikkia on kuunnellut myös  Maire Karjalainen .
 – Musiikki on vetäväntuntuista ja toivon, että he pääsevät pitkälle. Se oli positiivinen juttu, kun kuulin, että Maustetytöt ovat Vaalasta, hän sanoo.
 Voit keskustella aiheesta kello 22:een saakka!

Näin Maustetyttöjen kotipaikkakunnalla Vaalassa kommentoidaan esikoislevyä: "Sitähän ne etelän hipsterit kuuntelee"


Summary: Paraikaa vietetään pohjoismaista saamen kielten viikkoa. Sen yhteydessä jaamme kahden kielen edistäjän tarinan.

Uhanalaisen kielen säilyttämisessä on jokaisen kielityöntekijän ponnisteluilla merkitystä. Yhtä lailla kuin suomen kielen asema on tarvinnut taakseen aktiivisia kielen edistäjiä, on saamen kielten säilyminen ja kehittyminen elävänä kielenä yksittäisten kieliaktiivien varassa.
 Suomessa puhutaan kolmea saamen kieltä. Reilun 300 puhujan saamen kielet, inarin- ja koltansaame, luokitellaan erittäin uhanalaisiksi, mutta myös yleisin, pohjoissaame, on uhanalainen. Pohjoissaamen kielellä on Suomessa noin 1 500 äidinkielistä puhujaa.
 Äidinkieliset terveydenhuolto-, virasto- tai jopa varhaiskasvatus- ja opetuspalvelut eivät ole kaikille saamelaisille itsestäänselvyyksiä puhumattakaan omankielisistä mediasisällöistä – tai vaikkapa Raamatusta.
 Tällä viikolla 21.–27.10.2019 vietetään pohjoismaista saamen kielten viikkoa . Sen yhteydessä jaamme kahden kielityöntekijän tarinan.
 Helena Valkeapää käänsi pohjoissaamenkielistä Raamattua 30 vuotta
 Enontekiöläinen  Helena Valkeapää  pitelee käsissään vastikään julkaistua uutta pohjoissaamenkielistä Raamattua. Hän tarkastelee tekstiä hieman eri silmin kuin tavallinen lukija – hän on ollut mukana sen käännöstyössä alusta lähtien.
 Edellinen pohjoissaamenkielinen raamatunkäännös oli vuodelta 1895. Sen kirjoitustapa oli auttamatta vanhentunut. Kielessä oli myös paljon vaikutteita norjan kielestä.
 Helena Valkeapää lähti nykyaikaiseen kirjoitusasuun käännetyn pohjoissaamenkielisen Raamatun käännöstyöhön mukaan 30 vuotta sitten. Hän sai tuolloin tehtäväkseen antaa palautetta ja korjausehdotuksia Uuden testamentin käännöksistä.
 Raamatuntekstien lisäksi Helena Valkeapää on kääntänyt pohjoissaameksi virsiä ja Kirkollisten toimitusten kirjaa. Anni-Saara Paltto / Yle
 Utsjoen Inarijokivarressa kasvaneelle saarnatulkin tyttärelle työhön ryhtyminen oli luontevaa. Raamatun kieli ja hengelliset tekstit olivat tulleet kotona tutuiksi.
 – Olen kasvanut ympäristössä, jossa luettiin Raamattua ja pidettiin seuroja. Siksi varmaan uskalsin siihen ryhtyä, kertoo Valkeapää.
 Tyttäreni totesi jälkikäteen, että äiti, sinä et ollut koskaan kotona.  Helena Valkeapää
 Uuden testamentin käännös valmistui vuonna 1998. Samana vuonna alkoi Vanhan testamentin pohjoismainen käännösurakka ja Helena Valkeapää nimitettiin Suomen työryhmän kääntäjäksi. Tavoitteena oli, että uusi käännös on ymmärrettävä kaikissa pohjoissaamen puhealueilla Suomessa, Norjassa ja Ruotsissa.
 Helena Valkeapää tiesi, että työ ei lopu, ennen kuin koko Raamattu on käännetty.
 Käännöstyössä Helena Valkeapää tarvitsi useita sanakirjoja sekä vanhoja Raamattuja, mutta turvautui myös läheisten apuun. Anni-Saara Paltto / Yle
 Käännöstyön lisäksi Valkeapäällä oli hoidettavanaan päivätyö. Vuoteen 2005 saakka hän työskenteli Hetan koulun saamen kielen opettajana. Iltaisin ja viikonloppuisin Valkeapää syventyi raamatunteksteihin ja kävi raamattutyöryhmän kokouksissa.
 Kääntäminen vei aikaa ja vaikutti myös perheeseen. Valkeapää liikuttuu muistellessaan tyttärensä sanoja.
 – Tyttäreni totesi jälkikäteen, että äiti, sinä et ollut koskaan kotona. Hän oli lapsistani nuorin, ja ehkä siksi se vaikutti juuri häneen, pohtii Valkeapää.
 Olen kiitollinen, että olen voinut tehdä tällaista työtä, jolla on suuri merkitys koko saamen kansalle ja pohjoissaamen kielelle. Nyt meillä on Raamattu, jota me ymmärrämme.  Helena Valkeapää
 Kymmenien vuosien työ on nyt tehty ja  pohjoissaamenkielisen Raamatun uusi versio julkaistiin tänä vuonna .
 Vaikka ajoittain käännöstyö tuntui raskaalta, rakkaus omaan äidinkieleen kannusti jatkamaan. Helena Valkeapää muistelee pitkiä iltoja raamatuntekstien ja sanakirjojen äärellä kiitollisuudella.
 – Olen kiitollinen, että olen voinut tehdä tällaista työtä, jolla on suuri merkitys koko saamen kansalle ja pohjoissaamen kielelle. Nyt meillä on Raamattu, jota me ymmärrämme.
 Vuosi koltansaamen opiskelijana avasi uuden uran opettajana
 "Tiõrvpueʹttmest nuõrttsääʹmǩiõl čieʹsse!"  Näin inarilainen  Tauno Ljetoff  aloittaa opetustuntinsa tarkoittaen toivottaa opiskelijat tervetulleiksi koltansaamen tunnille.
 Viimeiset kolme vuotta Ljetoff on opettanut koltansaamea uusille kielenoppijoille. Neljä vuotta sitten hän oli myös itse sellainen.
 – Ilman kieltä tuntui, että en ymmärrä kulttuuria niin hyvin kuin haluaisin. Tuntuu, että kielen oppiminen on vaikuttanut koko elämään. Koltansaamen kielen myötä olen alkanut ymmärtää myös inarin- ja pohjoissaamea, ja saamen kansa on tullut läheisemmäksi.
 Tauno Ljetoff oppi vuodessa sukunsa kielen ja ryhtyi heti opettamaan sitä uusille kielenoppijoille. Sara Wesslin / Yle
 Vuosi koltansaamen kielen ja kulttuurin linjalla Saamelaisalueen koulutuskeskuksessa muutti Ljetoffin elämän.
 Työntäyteisen vuoden aikana oli paljon opittavaa. Päivittäin oli työstettävä uutta kieltä ja opeteltava uusia sanoja ja niiden lausumista. Oppi ei mennyt hukkaan. Kouluvuoden lopussa Ljetoffia pyydettiin ryhtymään juuri oppimansa kielen opettajaksi.
 – Kyllä siinä oli miettiminen, että voinko ja osaanko. Mutta kuitenkin minusta tuntui, että jos en minä, niin kuka tähän työhön sitten alkaisi.
 Uhanalaisen koltansaamen kielen elvyttämistä vaikeuttaa opettajapula. Opettajia on vaikea löytää niin kielipesiin, kouluihin kuin aikuisillekin suunnatuille kursseille.
 Siinä on suuria tunteita mukana, kun voi viimein puhua koltansaamea vanhempien ja isovanhempien kanssa.   Tauno Ljetoff
 Pohdittuaan työtarjousta Tauno Ljetoff käänsi elämässään sivua ja luopui vakituisesta työstään nuoriso-ohjaajana ryhtyäkseen koltansaamen opettajaksi. Kuluneen kolmen vuoden aikana hän on ehtinyt auttaa monta uutta kielen puhujaa alkuun omalla kielipolullaan.
 – Toivon, että voisin tästä jatkaa eteenpäin vähitellen, niin että muutkin saavat opettaa ja oppia koltansaamea.
 Ensi lukuvuoden Tauno Ljetoff opettaa koltansaamea etäyhteyksien kautta. Sara Wesslin / Yle
 Opettajana Ljetoff on huomannut oppilaiden käyvän läpi samoja kielen oppimiseen liittyviä tunteita, joita hän itsekin kohtasi opiskeluvuonnaan. Uuden kielen lisäksi tulee pohdittua omaa identiteettiä ja kielen elvytystä.
 – Siinä on suuria tunteita mukana, kun voi viimein puhua koltansaamea vanhempien ja isovanhempien kanssa. Se on todella tärkeää myös vanhemmille ihmisille, ei vain opiskelijoille, kertoo Ljetoff.
 Tänä syksynä 15 uutta opiskelijaa aloittaa hänen etäkurssillaan koltansaamen kielen opinnot. Opettajana hän kannustaa opiskelijoita näkemään koltansaamen tulevaisuuden kielenä, jonka myötä on myös mahdollista työllistyä.
 – Jos vain uskaltaa puhua ja haluaa tehdä työtä, niin töitä kyllä löytyy. Täytyy vain rohjeta puhua, kirjoittaa ja oppia lisää, kannustaa Tauno Ljetoff.
 Haluatko oppia hieman saamea?  Sano se saameksi -sivustolla  voit tutustua saamen kieliin ja opetella esimerkiksi tervehtimään saameksi, kaikilla Suomessa puhutuilla saamen kielillä.

Kutsumus uhanalaisen kielen elvyttämiseksi sai yhden hylkäämään vakituisen työn ja toisen omistamaan 30 vuotta Raamatun kääntämiselle


Summary: "Olen todella pahoillani, äiti ja isä, että matkani ulkomaille on epäonnistunut", kirjoitti 26-vuotias vietnamilaisnainen viimeisessä tekstiviestissään perheelleen.

Keskiviikkona rekan perävaunusta Englannista löytyneiden kuolonuhrien joukossa on mahdollisesti ainakin kolme vietnamilaista, uutisoi Britannian yleisradioyhtiö  BBC . Aiemmin on arvioitu, että suurin osa rekasta löytyneistä ihmisistä olisi ollut Kiinan kansalaisia.
 Viranomaiset löysivät 39 ruumista  keskiviikkona  Itä-Englannin Essexissä sijaitsevasta Graysista. Ruumiit olivat rekan perävaunussa teollisuusalueella.
 BBC on haastatellut kolmea vietnamilaista, jotka pelkäävät, että heidän perheenjäsenensä ovat kuolleiden joukossa.
 26-vuotiaan vietnamilaisnaisen veli kertoo perheen saaneen tiistaina siskolta viestin, jossa tämä kertoi, ettei pysty hengittämään.
 Perhe on julkaissut naisen viestin kokonaisuudessaan:
 ”Olen todella pahoillani, äiti ja isä, että matkani ulkomaille on epäonnistunut. Minä teen kuolemaa, en pysty hengittämään. Rakastan teitä todella paljon, äiti ja isä. Anna anteeksi, äiti.”
 Tämän jälkeen naisesta ei ole kuultu mitään. Hänen veljensä kertoo olleensa yhteyksissä Britannian poliisiin selvittääkseen, onko hänen siskonsa uhrien joukossa.
 Veli kertoo siskonsa maksaneen salakuljettajille lähes 35 000 euroa.
 Lontoossa ihmiset pitivät käsissään kynttilöitä muistotilaisuudessa, jossa muistettiin Essexin rekkatragedian uhreja. EPA / All Over Press
 BBC kertoo myös kahdesta muusta vietnamilaisesta – 26-vuotiaasta miehestä ja 19-vuotiaasta naisesta – joiden lähiomaiset pelkäävät edellämainittujen olevan uhrien joukossa. Tiettävästi salakuljettajat ovat palauttaneet molemmille perheille salakuljetuksesta perityt maksut.
 Brittipoliisi tehnyt neljä pidätystä
 Britannian poliisi kertoi illalla pidättäneensä jo neljännen henkilön rekkakuolemiin liittyen. 48-vuotias pohjoisirlantilaismies pidätettiin Lontoon Stanstedin lentokentällä epäiltynä ihmissalakuljetuksesta ja taposta.
 Aiemmin tänään  Britannian poliisi ilmoitti pidättäneensä rekan kuljettajan lisäksi kaksi ihmistä, 38-vuotiaan naisen ja samanikäisen miehen Pohjois-Englannissa epäiltynä ihmissalakuljetuksesta ja taposta. Molemmat pidätetyt ovat Warringtonin kaupungista Cheshirestä.
 Rekan kontista kuolleina löytyneet ihmiset ovat voineet olla lukitussa kontissa ainakin kymmenen tunnin ajan, kertoi brittilehti  Guardian  aiemmin. Kontin lämpötila on voinut olla jopa 25 pakkasastetta.
 Lisää aiheesta:
 BBC: Essex lorry deaths: Vietnamese families fear relatives among dead
 Britannian rekkatragedia: kaksi uutta pidätystä, uhrien henkilöllisyyttä ei ole vielä vahvistettu
 Britannian rekkatragedian kuolonuhrit kiinalaisia – Poliisi teki kotietsintöjä, järjestäytyneen rikollisuuden osuutta tutkitaan
 Voisiko Essexin tragedia tapahtua Suomessa? Neljä kysymystä ja vastausta ihmisten salakuljettamisen kylmästä maailmasta

BBC: Rekkatragedian uhrien joukossa ehkä vietnamilaisia – Viimeinen tekstiviesti: ”En pysty hengittämään”


Summary: Sadat syyrialaiset ja venäläiset sotilaat saapuivat partioimaan Turkin ja Syyrian rajalle.

Syyrian ja Venäjän armeijan joukot saapuivat perjantaina Pohjois-Syyriaan Turkin ja Syyrian raja-alueille.
 Syyrian sotaa tarkkailevan järjestön mukaan alueelle saapui noin kolmesataa venäläistä sotilaspoliisia ja satoja Syyrian armeijan sotilaita.
 – Yksi, yksi, yksi, Syyrian kansa on yhtä, Syyrian lippuja kantavat sotilaat huusivat.
 Turkki hyökkäsi Pohjois-Syyriaan muutama viikko sitten, kun Yhdysvallat veti sotilaitaan pois alueelta.
 Turkki perusteli hyökkäystään terrorismin torjunnalla. Alueella toimii kurdien YPG-järjestö, jolla on yhteyksiä Turkissa toimivaan kurdien sissijärjestö PKK:hon. YPG oli myös taistellut Yhdysvaltojen rinnalla äärijärjestö Isisiä vastaan.
 Turkin hyökkäys tappoi satoja ja pakotti 300 000 ihmistä pakenemaan kodeistaan.
 Tällä viikolla Turkki puolestaan solmi Syyrian hallintoa tukevan Venäjän kanssa sopimuksen, joka mahdollisti Syyrian armeijan ja Venäjän joukkojen saapumisen alueelle. Osana sopimusta kurdit lupasivat vetäytyä alueelta, johon Turkki on suunnitellut turvavyöhykettä. Venäjä on luvannut varmistaa vetäytymisen.
 Sotatoimet syvensivät humanitaarista kriisiä
 Kurdijoukot eivät ole olleet täysin tyytyväisiä sopimukseen, joka käytännössä pakotti ne luopumaan Syyrian sodan aikana haltuunsa saamistaan alueista. Aselevon on katsottu pakottavan kurdit antautumaan ja nojautumaan Syyrian hallintoon.
 Kurdit ovat ilmoittaneet, että kurdijoukot aikovat yhä osittain pysytellä alueella.
 Turkin sotatoimet ovat syventäneet Syyrian sodan jo ennestään rajua humanitaarista kriisiä. Turkin hyökkäystä paenneet paikalliset kurdisiviilit ovat yhä oman onnensa nojassa, eikä moni heistä ei ole voinut palata kotiinsa aselevosta huolimatta.
 Kurdit ja Syyrian sotaa tarkkaileva järjestö Syrian Observatory for Human Rights ovat syyttäneet Turkin tukemia syyrialaisia kapinallisryhmiä varastelusta ja pahoinpitelyistä.
 Ihmisoikeusjärjestö Amnesty Internationalin mukaan Turkin joukot ovat osoittaneet "häpeällistä välinpitämättömyyttä siviilien henkeä kohtaan" hyökkäyksen aikana.

Kurdipakolaiset yhä ahtaalla – Järjestö: Turkin tukemat joukot ryöstelevät ja häiritsevät paikallisia asukkaita